19 июн 2021, Тошкент вақти: 04:50\n23 сентябрь куни Хоразмдан Тошкентга пиёда юриш бошлаган хоразмлик журналист Маҳмуд Ражаб ва унинг яқинлари ИИБ ходимлари томонидан автобусга босиб, олиб кетилди.\nЖурналист ва унинг яқинлари Тошкентга бориб, Ички ишлар вазири Пўлат Бобожонов билан шахсан учрашиш мақсадида 22 сентябрь куни юриш бошлади ва 50 километр йўлни пиёда босиб ўтди.\nУндан маълум бўлишича, Маҳмуд Ражаб ва унинг яқинлари ички ишлар ходимлари томонидан ушланган ва ҳудудий ички ишлар бўлимида сақланмоқда.\nРасмий баёнотда ушланганлар тақдири нима бўлиши ҳақида ҳеч нима дейилмаган. Эслатиб ўтамиз, ушланганлар сони йигирма нафарга яқин бўлиб, улар орасида иккита ёш бола ва 4 ойлик битта чақалоқ ҳам бор.\nГурландан Урганчга яна икки машина одам келди\nМаҳмуд Ражабнинг қариндошларидан олинган маълумотга кўра, автобусга босиб олиб кетилганлар Хоразм вилоят Ички ишлар бошқармаси биносига олиб борилган.\n"Тушдан кейин Гурландан яна 15 тача одам келди. Улар юриш иштирокчилари озод қилинишини талаб қилиб, ИИБ биноси олдига келди. Лекин на бизни учраштиришди, на улар аҳволи ҳақида бирор маълумот беришди. Улар орасида иккита ёш бола бор. Яна битта 4 ойлик чақалоқ ҳам бор. Уларнинг аҳволи нима бўлаяпти, билмаяпмиз", деди гурланлик йигит исми очиқланмаслик шарти билан.\nОзодлик Хоразм вилоят ИИБ расмийлари билан боғланишга ҳаракат қилаяпти. Бироқ ҳозирча бирор натижа бўлмади.\nЮриш иштирокчилари автобусга тиқилди...\nМаҳмуд Ражабнинг қариндошларидан бирининг Озодликка айтишича, соат 12га яқин юриш иштирокчиларининг барчасини автобусга тиқиб, номаълум томонга олиб кетишган.\n"Бугун уларга ҳужум қилган ўша аёллар яна уларга ташланиб, телефонларини олишмоқчи бўлишди. Бироқ олиша олмади. Шу орада улар олдига шаҳарда йўловчи ташувчи автобуслардан бирини олиб келиб, йўлини тўсишди. Шу атрофда юрган гражданский кийимдаги одамлар Маҳмуд акани ва у ердаги барча одамни қўлидан судраб, мажбурлаб автобусга чиқаришди. Менимча ҳаммасининг телефон рақамини олиб қўйишган. Ҳеч кимнинг телефони ишламаяпти", деди воқеа жойида бўлган йигит. \nОзодлик воқеа жойида олинган видеони ҳам қўлга киритди:\nЮриш иштирокчилари ушланди\nФейсбук лайф тўхтади...\n23 сентябрь куни маҳаллий вақт билан соат 11лардан ўтганда блогер @Shabnam Olloshkurova нинг Фейсбук саҳифасидаги жонли чиқишлар тўхтади.\nЮриш иштирокчилари борасида ҳозирча бошқа маълумот йўқ.\nОзодлик вазиятни ўрганишни давом этади.\nУрганч шаҳар ҳокими ҳам юриш иштирокчиларини қайтаришга уринди\nУрганч шаҳар ҳокими Шуҳрат Абдуллаев ҳам Маҳмуд Ражаб билан учрашиб уни қайтаришга ҳаракат қилди.\nБироқ юриш иштирокчилари ҳоким Абдуллаевни уларга бўлган аёллар ҳужумини уюштиришда айблашди.\nУрганч шаҳрига етиб келгач, юриш иштирокчиларига номаълум аёллар ҳужум қилди. Буни Фейсбук орқали жонли чиқиш қилган блогер @Shabnam Olloshkurova маълум қилди.\n22 сентябрь куни кечқурун ўзини Хоразм вилоят ички ишлар бўлими бошлиғи деб таништирган киши юриш иштирокчилари билан учрашди.\n- Мен Пўлат Раззақович Бобожоновнинг вакилиман. Мен сизни хавфсизлигингизни таъминлаб вазиримиз билан учраштириб бераман, дея ваъда қилди ўзини Хоразм вилоят ИИБга бир ой аввал бошлиқ қилиб тайинланганини айтган киши.\n- Пўлат Бобожонов шу вилоятнинг вакили. Шу вилоятда ҳоким бўлган. Ҳозир вилоятдан мана шундай аҳволда бориш яхшими?, деди ўзини ИИБ бошлиғи деб таништирган киши.\nФейсбук орқали жонли берилган видеодаги тасвирлар қоронғуликда олингани сабаб ўзини ИИБ бошлиғи деб таништирган кишининг юзи аниқ кўринмайди.\nХоразм вилоят Ички ишлар бошқармаси расмий сайтида бошқарма бошлиғи генерал-майор Даврон Назармухамедов экани кўрсатилган.\nБироқ Маҳмуд Ражаб ва унинг яқинлари ҳоким сўзларига қулоқ солмади.\nМаҳмуд Ражаб Фейсбук орқали жонли намойиш қилинаётган видео давомида ҳоким Солаевни фермерларни уриб, ҳақоратлаганликда айблади.\nМаҳмуд Ражаб ўзининг яқинлари, уни қўлловчи шахслар билан биргаликда 22 сентябрь куни тушдан кейин Гурлан туманидан Тошкентга пиёда йўлга чиқди. Юриш иштирокчилари орасида ёши катта аёллар, ёш болалар, ҳатто чақалоғи билан чиққан бир аёл ҳам бор. Юриш иштирокчилари сони жами йигирмадан зиёд.


Таътимаган таваллуд санаси\nШайбон 31 октябрь “Би-Би-Си” радиосининг ўзбек хизмати учун эътиборли сана. Бундан 11 йил илгари айни шу санада радио ўзбек тилидаги эшиттиришларини эфирга узата бошлаган эди.\nРадионинг ўзбек хизмати “таваллуд куни”ни йўқотиш билан қарши олди. Яъни радионинг Тошкент бюроси ўз фаолиятини вақтинча тўхтатди.\nЎзбек тингловчилари радионинг бу қароридан таажжубга тушмоқда.\n“Радиодаги чиқишларни интиқлик билан кутар эдик. “Би-Би-Си” зулмдан эзилган ҳар бир ўзбекнинг синган кўнглига бироз бўлса-да, умид бахшида этарди. Буюк Британиянинг собиқ элчиси Крейг Мюррей бундан икки йил илгари Ўзбекистон ҳукуматини танқид қилгач, радионинг Тошкент бюроси тазйиқ остида қолиб келаётган эди. Бу тазйиқ Андижон воқеаларидан кейин янада авж олганди”, - дейди радиотингловчилардан бири Мўътабар Аҳмедова.\nҲақиқатан ҳам К.Мюррейнинг ўша нутқи анча ёрқин бўлганди.\n“Энг катта муаммолардан бири, одамларда умид йўқолган, улар биладики, вазият ёмонлашиб бормоқда, ҳеч қандай эркинлик йўқ, оддий одамлар тобора қашшоқлашмоқда, аммо газеталарда улар жаннатда яшаётгани ҳақидаги ахборотларни кўрмоқда”, - деганди эндиликда собиқ элчи.\nК.Мюррей Ўзбекистон демократик давлат эмаслиги, бундай давлат бўлишига ҳозирча умид ҳам йўқлигини таъкидлаганди.\n“Ўзбекистонликлар бошқалардан аҳмоқроқ эмас, улар ҳам бошқалар каби озодликни севади”, - деганди элчи.\nАдабиётшунос Раҳимжон Раҳматнинг айтишича, “Би-би-Си” радиоси ўз тингловчиларини Ўзбекистон ижтимоий-сиёсий ҳаётидаги кўпгина рост маълумотлар билан таъминларди. Жамият учун эса тўғри маълумотлар етказиб турувчи ахборот манбаи жуда ҳам зарур. Зеро, жамиятни шу жамият ҳақидаги рост маълумотлар ривожлантиради. Ҳаққоний маълумотлар қанча кам бўлса, жамият шунчалик инқирозга ботиб боради.


Тошкент вилоятида коронавирусга қарши курашиш бўйича 1960 ўринли шифохона ташкил этилган\n07:25 / 30.07.2021\nТошкент вилоятида коронавирусга қарши курашиш бўйича 1960 ўринли, 12 та махсус ихтисослашган шифохона ташкил этилган. Коронавирусга чалинган беморлар учун яна 4 млрд 631 млн сўм ажратилди. Бу ҳақда вилоят ССБ бошлиғининг ўринбосари Феруза Раҳматуллаева брифинг вақтида маълум қилди.\nШунингдек, коронавирус касаллигини даволашга мўлжалланган шифохоналарда кислород станцияларини монтаж қилиш ва қўшимча кислород нуқталарини ўрнатиш мақсадида 1 млрд 128 млн сўм қўшимча маблағ ажратилди.\nҲозирда шифохоналарда 5221 нафар тиббиёт ходимлари фаолият кўрсатмоқда. Улардан, шифокорлар 830 нафарни ва ўрта тиббиёт ходимлари 4391 нафарни ташкил этади. Бугунги кунда 2424та хонадонда 11 186 нафар фуқаро уй шароитида карантинга олинган.


Қирғизистондаги янги куч тузилмаси жамоат хавфсизлиги ва ишончига эътибор қаратади\nЯнги патруль хизмати жамоатчиликка ёрдам беради ва коррупцияга «ниҳоятда муросасиз» муносабатда бўлади.\nПатруль ва чегара хизмати 3 июль куни Бишкекда ташкил этилганининг 39 йиллигини нишонлаган йўл патрул хизмати (ГУОБДД) билан бирлашиши кутилмоқда. (ГУОБДД)\nБИШКЕК – Қирғизистонда сўнгги ислоҳотлар натижасида пайдо бўлаётган янги милиция бўлинмаси халқ ишончини қозонишни мақсад қилган ва жамоат хавфсизлиги учун масъул бўлади.\nЯнги бўлинма йўл патрул хизмати (русча қисқартмаси ГУОБДД) ҳамда патруль милицияси ва чегара хизматларининг бирлашувидан пайдо бўлмоқда, деб хабар берган президент Сооронбай Жеенбековнинг матбуот хизмати.\nЯнги бўлинма «нафақат йўллардаги хавфсизлик, балки умуман, ўзига бириктирилган ҳудудларда жамоат хавфсизлигига ҳам жавобгар бўлади», деди Бишкекда жойлашган сиёсатшунослик ва ҳуқуқшунослик маркази раҳбари Тамерлан Ибраимов душанба (5 ноябрь) куни Жеенбеков билан учрашув чоғида.\nХизмат ходимлари «доим ўз ҳудудларида патруль назоратини олиб борадилар, жиноятларни аниқлаб, уларни бартараф этадилар», деди у.\nМаҳаллий милиция идоралари, жумладан, йўл патрул хизмати ходимлари 20 июнь куни Бишкекда кўчаларда жамоат тартиби ва хавфсизлигини таъминлаш юзасидан кўрсатмалар олишмоқда. (Бишкек милицияси)\n«Энг муҳими, патруль милицияси фуқароларга ёрдам берувчи ижтимоий хизматга айланмоқда», деди Ибраимов.\nИбраимовнинг сўзларига кўра, янги патруль хизмати ходимлари халқаро тажрибага асосидаги сўнгги талабларга мос тренинглардан ўтадилар, жумладан, ҳуқуқ асослари, фуқаролар билан ишлаш, биринчи ёрдам ва бошқалар.\nМазкур хизмат аввалгиларига нисбатан яхшироқ молиялаштирилади, унга замонавий ускуналар ва коммуникация технологиялари тақдим этилади, деди у.\nПатруль хизмати 2019-2020 йилларда Бишкекда синов лойиҳаси сифатида, сўнгра бутун мамлакат бўйлаб иш бошлайди.\nКоррупция ва порахўрликка қарши кураш\n«Президент халқ ишончини қозонадиган, коррупцияга нисбатан ниҳоятда муросасиз, самарали, жамоатчилик эҳтиёжларига йўналтирилган хизматни ташкил этиш вазифасини қўйди», деган Ибраимов 10 сентябрь куни 24.kg нашрига янги ташаббус ҳақида сўзлар экан.\nПатруль милицияси сафларида ҳам коррупцияга қарши қатъий чоралар кўрилиши кутилмоқда, деди у.\nЙўл патруль хизмати ходимлари орасида порахўрлик кенг тарқалган, улар йўл ҳаракати қоидаларини бузган ҳайдовчилардан пул олишади ва қоидабузарлик содир этилгани ҳақида далолатнома тузишмайди, деди Ибраимов. Ҳайдовчилар эса пора беришни жарима тўлашдан арзон деб биладилар.\nИбраимовнинг сўзларига кўра, порахўрликни йўқотиш учун, йўл-патруль хизмати ходимлари ҳайдовчилик гувоҳномасини олиб қўйиш ҳуқуқидан маҳрум қилиниши лозим.\nПорахўрликка дуч келаётган ҳайдовчиларнинг ҳеч бири «ҳайдовчилик гувоҳномасини олдириб қўйиб, идорага бориб узун навбатда туришни истамайди», деди у.\nШу билан бир вақтда, ходимлар пора олмасликлари учун ўз ишларини қадрлашлари керак. Шу сабабли, ҳукумат ислоҳот доирасида ҳуқуқни муҳофаза қилиш ходимларининг ойлик маошларини оширишни режалаштирмоқда, деди Ибраимов.\nБу икки йил аввалги ислоҳотнинг ўзгарган кўриниши, дейди заҳирадаги подполковник, бишкеклик профессор Кайрат Осмоналиев Карвонсарой билан суҳбатда.\nУ янги ислоҳотлар самара беришига ишонишини, чунки режалар мамлакатнинг олий раҳбарияти томонидан тасдиқлангани ва Хавфсизлик кенгаши уларнинг ижросини назорат қилишини айтди.\nБироқ, бу борада ўз хавотирларини билдираётган таҳлилчилар ҳам йўқ эмас.\nГУОБДД ҳамда Патруль ва чегара хизматининг бирлашиши самарасиз бўлади, сабаби фаолияти турлича бўлган бу икки хизмат умуман тажрибаси бўлмаган вазифаларни бажара олмайди, деди Ички ишлар вазирлигида (ИИВ) бўлим бошлиғи вазифасини ўтаган бишкеклик Эсен Салиев.\nМолиялаштиришнинг етарли даражада эмаслиги ҳам ўз таъсирини кўрсатмай қолмайди, деди у Карвонсарой нашрига.\n5000-11000 қирғиз сўми (72 дан 157 АҚШ долларигача) атрофидаги ойлик маош жуда кам ва янги ходимларни жалб қила олмайди, бу эса кадрлар етишмовчилигига сабаб бўлади, деди у.\nҚозоғистон тажрибасини ўрганиш\nБишкекликларнинг ишонишича, ислоҳотлар жамоат тартиби ва йўллардаги хавфсизликни кучайтиришга ёрдам беради.\n«Қозоғистонда бу икки хизмат аллақачон бирлашган ва айни дамда Қозоғистон Ички ишлар вазирлиги жиноятчилик даражасининг пасайгани ҳақида хабар бермоқда», деди бишкеклик муаллим Сергей Костенко.\n«Милиция автомашиналаридаги ходимлар нафақат йўл ҳаракати қоидабузарликларини кузатиши, балки жиноятчиларни ҳам қўлга олса яхши бўларди», деди у Карвонсарой нашрига. «Бу тажрибани бизда ҳам йўлга қўйиш вақти келди.»\nБишкек яқинидаги Лебединовка қишлоғида яшовчи уй бекаси Алия Смикова ҳам бу бирлашув жиноятчилик кўрсаткичларини камайтиришига умид билдирди.\n«Ибраимовнинг айтишича, патруль хизматчиларининг жисмоний тайёргарлиги аъло даражада бўлади», деди у Карвонсарой нашрига. «Бу жуда яхши, чунки улар жиноятчиларни қувиб ета олишлари керак.»\nБишкек шаҳар ички ишлар бошқармасига битта жиддий масалада гапим бор. Улар билан қандай боғлансами бўлади?\nБундай воқеа аввал содир бўлган эди, аммо тажриба ёрдам бермади\nФақат ўлик мент яхши бўлиши мумкин, тамом-вассалом\nЯхшироқ бўлишини хоҳлаймиз, аммо ҳар доимгидек бўлади. (собиқ бош вазир Виктор Черномирдиннинг созлари озгина ўзгартирилган)\nҚирғизистон коррупцияга курашиш мақсадида Бишкек милициясининг янги бошқармасига ходимлар ёллашни бошлади\nЯнги милиция хизмати ходимларининг маошлари кўпроқ бўлади, уларга замонавий технологиялар, жумладан, коммуникация жиҳозлари ва компьютерлар тақдим этилади.\nҚирғизистонда янги патрул милиция бўлинмалари тузилади\nСайёҳлик мавсуми олдидан Қирғизистонда хавфсизлик чоралари кучайтирилди


15 май 2021, Тошкент вақти: 06:58\nИслом Каримовдан ташқари президент сайловида яна уч номзоднинг иштирок этиши кутилмоқда.\nВиртуал сайлов комиссиясига кўра, Ислом Каримов ва Либерал-демократик партия Ўзбекистон конституциясининг 90-моддасини бузмоқда ва бунинг учун жавобгарликка тортилиши керак.\nЎзбекистонда жорий йил 29 март куни ўтказиладиган президент сайловига Интернетда муқобил сайлов ўтказиш мақсадида илгари сурилган ташаббус иштирокчилари конституция 90-моддасига асосланган ҳолда амалдаги президент Ислом Каримовни виртуал сайловга номзод сифатида рўйхатга олишдан бош тортишларини ҳам эълон қилишди.\n“Виртуал сайлов комиссияси, Ўзбекистон Республикаси Асосий Қонуни 90-моддасига асосланган ҳолда, Ислом Каримовни аксилконституциявий тўртинчи муддатга рўйхатга олишни мутлақ рад этади”, дейилади 29 январь куни эълон қилинган пресс-релизда.\nКонституция 90-моддасида “Айни бир шахс сурункасига икки муддатдан ортиқ Ўзбекистон Республикасининг Президенти бўлиши мумкин эмас”, деб кўрстилган.\nЎзбекистонда навбатдаги президент сайлови 2015 йтл 29 март кунига белгиланган. Ўзбекистон Либерал-демократик партияси томонидан номзоди илгари сурилган Ислом Каримов ҳақиқатан тўртинчи муддатга сайланиши мумкин. Лекин Ўзбекистон расмийлари буни конституцияга ўзгартишлар киритилгани билан изоҳлаб келади.\nКаримовдан ташқари президент сайловида яна уч номзоднинг иштирок этиши кутилмоқда. Булар Ўзбекистон Халқ демократик партияси номзоди Ҳотамжон Кетмонов, “Адолат” социал-демократик партияси номзоди Наримон Умаров ва “Миллий тикланиш” демократик партияси номзоди Акмал Саидовлардир.\nВиртуал сайлов комиссияси бу уч номзоднинг Интернетдаги сайловда номзод сифатида рўйхатга олинишини айтмоқдалар.\nЎзбекистон Марказий сайлов комиссияси тўрт номзоддан бирортасини рўйхатга олганича йўқ. Ўзбекистондан олинган хабарларга кўра, ҳозирда бутун мамлакат бўйлаб президентликка номзодларни рўйхатга олиш учун имзолар тўпланмоқда. Айрим хабарларга кўра, имзолар сайловчиларда мажбуран тўпланмоқда.


АҚШнинг ракета битимидан чиқиш муддати маълум қилинди\n14:58 / 17.01.2019 11666\nФото: EPA-EFE/KONSTANTIN ALYSH / DEFENCE MINISTRY\nАҚШ 2 февраль куни, Россия розилигини ҳисобга олмаган ҳолда, Ўрта ва кичик масофадаги ракеталар тўғрисидаги битимдан чиқишни бошлайди. Бу ҳақда Reuters хабар қилмоқда.\nЖараён олти ой давом этади, дея аниқлик киритди АҚШ Давлат департаменти ҳузуридаги қуроллар ва халқаро хавфсизлик устидан назорат бўйича котиб ўринбосари Андреа Томпсон.\nАгентлик хабарига кўра, Москва Ўрта ва кичик масофадаги ракеталар тўғрисидаги битимни бузиши бўйича Америка ва Россия томонининг Женевадаги музокаралари муваффақиятли якунланмади. Шунинг учун Вашингтон Россия билан келишувга эришмасдан битимдан чиқиб кетиш ҳақида қарор қабул қилди.\nЭслатиб ўтамиз, аввалроқ АҚШ ракета битими бўйича якуний қарор қабул қилгани хабар берилганди.\nАҚШ Польшада 6 минглик қўшимча қўшин жойлаштиришни режалаштирмоқда


Жиззахда ФВВ қутқарувчилари селда оқиб кетаётган 20 ёшли фуқарони қутқариб олди – Газета.uz\nЖиззахда ФВВ қутқарувчилари селда оқиб кетаётган 20 ёшли фуқарони қутқариб олди\n4 май куни кучли ёғингарчилик оқибатида Жиззах вилояти Зомин туманидаги айрим уйлар ва йўлларни сув босди. ФВВ қутқарувчилари сувда оқиб келаётган 20 ёшли фуқарони қутқариб қолишган. Ҳозирда унинг аҳволи яхши.\nLotinchada 4 май 2022, 17:52 Жамият\n4 май куни Жиззах вилояти Зомин туманининг тоғ ва тоғ олди ҳудудларида кучли ёғингарчилик оқибатида сел оқимлари кузатилди. Бу ҳақда ФВВ матбуот хизмати хабар берди.\nУнга кўра, Тумандаги Зоминдаги «Пишоғар», «Аччи» ва «Шўрча» қишлоқларидан ўтган сойлардан сел сувлари оқиши кузатилган.\nҲодиса натижасида сел сувлари «Жиззах — Зомин» автомобиль йўли остида ўрнатилган қувурларга сиғмасдан ушбу йўлнинг 25, 26, 27 км лари устидан тошиб, яна сой ўзани бўйлаб оқиб ўтган.\nЗудлик билан воқеа жойига етиб борган ФВВ қутқарувчилари сувда оқиб келаётган «Пишоғар» ҚФЙ Қонғли қишлоғида яшовчи 20 ёшли фуқаро Э.Н.ни қутқариб қолишган. Ҳозирда фуқаронинг аҳволи яхши, у тан жароҳати олмаган.\nСел оқими натижасида аҳоли томорқалари, ҳовлилари ва ички кўчаларда сув тошиши ҳолатлари кузатилган.\nВоқеа жойида вилоят ФВБ раҳбарияти бошчилигида қутқарувчилар тегишли хизматларнинг куч ва воситалари томонидан сел сувлари тошган кўчалар, аҳоли хонадонлари ўрганилмоқда, йўлларда хавфсизлик ЙҲХ хизмати томонидан назоратга олинган.\nСўх-Риштон йўлида сел туфайли транспорт ҳаракати тўхтатилди 12 май 2022, 10:38\nСурхондарёда сув тошқини туфайли 230 дан ортиқ одам эвакуация қилинди 6 май 2022, 15:26\n06.07 Жиззахда Хитой фуқароси кучукка шавқатсиз муносабатда бўлгани аниқланди\n06.07 Daryo`дан ўчирилган хабар: Ўзбекистонда 4 кунлик иш ҳафтасига ўтиш таклифи билдирилди\n06.07 Ўзбекистонда автомактабларнинг рейтинги тузилади\nЖиззахда Хитой фуқароси кучукка шавқатсиз муносабатда бўлгани аниқланди\nDaryo`дан ўчирилган хабар: Ўзбекистонда 4 кунлик иш ҳафтасига ўтиш таклифи билдирилди\nЎзбекистонда автомактабларнинг рейтинги тузилади\nТошкентда «Ҳизб ут-Таҳрир» фаолиятини қўллаб-қувватлашда гумонланётган шахслар ушланди


Муслималар озод этилди\nЎзбекистон инсон ҳуқуқлари мустақил ташкилотининг маълум қилишича, яқинда мамлакат Президентининг амнистия тўғрисидаги фармони асосида диний эътиқоди учун қамалган 21 нафар аёл озод этилган.\nБу аёллар 1997-2001 йиллар давомида диний-сиёсий айблар билан 3 йилдан 16 йилгача қамоқ жазосига ҳукм этилган эди.\nХабарларга қараганда, дастлаб 24 муслимага нисбатан амнистия қўллаш кўзда тутилган. Бироқ негадир рўйхатда бўлганларнинг уч нафари озодликка чиқарилмаган.\nЎзбекистон инсон ҳуқуқлари мустақил ташкилоти раиси Михаил Ардзиновнинг таъкидлашича, уч аёлнинг озод этилмаслик сабаблари яширилмоқда. Аммо мавжуд маълумотларга кўра, уларга қамоқхона ички тартибини бузганлик айблари қўйилган.\nМ.Ардзиновнинг билдиришича, озод этилган маҳбусалардан тавба-тазарру ҳақидаги аризалар ёздириб олинган. Зеро, мамлакат қамоқхоналарида диний-сиёсий айблар билан қамалганлардан бундай мазмундаги аризаларни ёздириб олиш анъанага айланган. Озодликка чиқмаган аёллар эса ариза ёзишдан бош тортган.\n“Ички ишлар вазирлиги 2003 йил 1 декабрда тақдим этган маълумотда диний-сиёсий айблар билан қамалган маҳбуслар сони 3 мингдан ортиқроқ экани айтилган. Бироқ мендаги маълумотларга кўра, улар 4,5 мингдан ортиқ. Шу кунга қадар бундай маҳбусларнинг нечтаси озод этилгани маълум эмас. Амнистия қўлланилиши 1 мартгача давом этади. Фикримча, 700 га яқин эркак маҳбус озод этилса керак”, деди М.Ардзинов.\nОзодликка чиққан маҳбусалардан бири Шаҳзода Мусаеванинг таъкидлашича, 14 январь куни 16 муслима, 21 январда эса 5 нафари эркинликка чиққан.


Молдованинг Lolly Berry компанияси нишали резаворларни муваффақиятли етиштирмоқда • EastFruit\nБош саҳифа › Мева-сабзавот бизнеси › Интервью › Молдованинг Lolly Berry компанияси нишали резаворларни муваффақиятли етиштирмоқда\nМуаллиф: EastFruit 24 Ноя 21 23 Ноя 21 053\nТатьяна Бордиян ва Наталья Мурса узоқ вақтдан бери резаворлар бизнеси билан шуғулланишади, ишни чаканда плантациясидан бошлашган. Улар бундан олти йил аввал, Молдовада ушбу резавор экиннинг илк плантацияси пайдо бўлганида уни етиштириш ҳақида ўйлашган.\nТатьяна 2014 йили 10 гектар ерда биринчи Молдова голубикасини етиштирувчи Lolly Berry асосчиси Юрий Тарай билан мулоқот қила бошлади. Ва Юрий Америкага кўчиб ўтишга қарор қилганида улар Lolly Berryни сотиб олишди. Ва икки тадбиркорнинг шарофати билан Молдовадаги «голубика бизнеси» иккинчи имкониятга эга бўлди.\nПлантацияга қўшимча суғориш тизими ўрнатилиб, 13 гектарга кенгайтирилди. Корхона бугун ҳам ички бозорга сифатли ва мазали резаворлар етказиб беришда давом этмоқда. Келажак учун режалар жуда катта. Татьянанинг таъкидлашича, ҳозирги кунда Lolly Berryнинг ҳаммуаллифлари ёш плантация барпо этиш лойиҳаси устида ишлашмоқда.\n– Молдовада голубика бизнесини йўлга қўйиш осонми? Қандай қийинчиликларга дуч келдингиз?\n– Бу жуда қийин, чунки, маҳаллий ер (камдан-кам истиснолардан ташқари) голубика етиштиришга мос эмас, айниқса, рН даражаси каби параметр учун. Компаниянинг аввалги эгаси Страшень туманида голубикага сал мос келадиган ерни топган. Аммо у Украина ва Беларусдан жуда кўп торф импорт қилишига тўғри келган. Ҳандақлар қазилган ва улар муайян нисбатдаги торф, қарағай тарашаси ва қум аралашмаси билан тўлдирилган. Ушбу тупроққа Польшадан келтирилган голубика кўчатлари экилган. Булар жуда мураккаб ва яхшигина маблағ талаб этадиган операциялардир.\n– Сиз, асосан, янги узилган меваларни сотасизми ёки музлатилганини? Нарх сиёсатингиз қандай?\n– Биз голубикани сархил ҳолатда сотишга ҳаракат қиламиз, чунки, шунда у янада мазали ва фойдали бўлади. Тўғри, резавор озуқавий қийматини шок усулида музлатилганда ҳам йўқотмайди. Фақат уни смузи ёки бўтқалар тайёрлашда ишлатган маъқулроқдир. Биринчи марта музлатилган голубикани сотишга ҳаракат қилиб кўрганимизда талаб таклифдан юқори бўлди. Кейин биз ҳар йили голубика ҳосилининг бир қисмини музлатишга қарор қилдик. Сархил резавор билан солиштирилганда нарх борасида деярли фарқ йўқ. Сўнгги бир неча йил ичида биз нарх сиёсатимизни ўзгартирдик, чакана нархларни 250 ($ 14,2 / кг) дан 150 лей / кг (8,5 $ / кг) гача пасайтирдик. Молдова голубикаси харидор учун ҳамёнбопроқ бўла бошлади ва бозор талабини оширди.\n– Кўпгина фермерлар ишчи кучини ўта муҳим масала деб таъкидлашади. Сизнинг ҳолатингизда ишлар қандай кетмоқда, чунки, голубика ҳосилини йиғиш ҳам қўлда амалга оширилади, шундай эмасми?\n– Ҳа, голубикани фақат қўлда йиғамиз, чунки, у аста-секин пишади. Лекин шу пайтгача ишчи кучи билан боғлиқ муаммога дуч келганимиз йўқ, барқарор меҳнат жамоаси борлиги учун нафақат йиғим-терим мавсумида, балки йил давомида кўпчиликни иш билан таъминлашга ҳаракат қиламиз. Қишда одамлар хорижга кетмай, шу ерда қолиши учун моддий жиҳатдан қўллаб-қувватлаймиз. Ишчиларнинг аксарияти қўшни қишлоқлардан.\n– Айни пайтда қандай муаммоларга дуч келяпсиз? Мамлакатда бу бизнеснинг қандай рисклари бор?\n– Энг катта муаммолардан бири ишлаб чиқариш тажрибаси етарли эмаслигидир. Биз тез-тез Польша ёки Украинага саёҳат қилишимизга тўғри келади. Резавор профилининг малакали агрономлари хизматидан фойдаланиш имкониятига эга бўлган плантациялар эгалари – ҳамкасбларимиз билан маслаҳатлашамиз.\n– ЕТТБ қандай ёрдам кўрсатди?\n– Консалтинг хизматлари учун уч йил давомида грант олдик, бу ўтган йили биз учун катта ёрдам бўлди. Экин майдонини кўпайтиришга қарор қилдик. Бунинг эвазига келажакда маҳсулот кўпаяди, резавор импортёрлари билан янада самарали рақобатлаша оламиз.\n– Бизнесни кенгайтиришда давом этамиз. Янги плантация ҳозиргисидан бироз фарқ қилади – илдизни озиқлантириш учун бироз кўпроқ торф солинади. Суғориш тизими марказий компьютерга уланади, тизим сув таъминоти ҳажми ва вақтини таҳлил ҳамда назорат қилади.\nШунингдек, биз тупроқ намлигини сақлайдиган, буғланишга йўл қўймайдиган агротола ёки агротекстилдан фойдаланамиз. Умид қиламизки, бу сувни тежашга ёрдам беради. Қайта ишлаш ҳақида ҳали ўйламадик – ҳозирча сархил маҳсулотлар бозори учун ишлаяпмиз ва маҳсулотни музлатяпмиз. Қайта ишлаш шакар ва баъзи консервантларсиз бўлмайди. Шунинг учун бу масалага эътибор қаратмаяпмиз.\n– Лойиҳаларингиздан бири – туннелларда голубика етиштиришнинг янги Америка технологиясини жорий этиш. Бу қай тарзда ва қачон содир бўлади?\n– Кенг маънода бу «эртанги кун орзуси». Янги Америка технологияси голубикани иссиқхоналардаги каби туннелларда етиштиришга мўлжалланган. У тувакларда ўстирилади ва камроқ торф сарфланади. Об-ҳаво шароитларига боғлиқлик ҳам минимал даражададир. Резавор шакар тўплаши, ўз вақтида пишиши учун қуёш нури муҳим. Биз бунинг учун сармоя киритишни, хорижда билим олишни режалаштирмоқдамиз. Шу билан бирга, истеъмолчилар учун мақбул нарх даражасини сақлаб қолишга ҳаракат қиламиз.\n– Янги савдо бозорларига чиқиш ва экспортни режалаштиряпсизми?\n– Мақсадимиз Молдова бозорини янги маҳаллий резаворлар билан тўлдириш, ҳозирча шунинг устида иш олиб боряпмиз. Келгуси бир неча йил давомида ишлаб чиқариш ўсиши билан Европа Иттифоқи ва РФ бозорларига маҳсулот етказиб беришни кенгайтирамиз. Шунингдек, ҳар гектардан 5-7 тоннага яқин ҳосил олишимиз керак, мос равишда компанияга қарашли 13 гектар ер 65-91 тонна ҳосил бериши лозим, бироқ, ўтган йили атиги 20 тонна ҳосил олдик.\n– Ҳатто ички бозорда ҳам рақобат мавжуд. Сизнинг рақобат борасидаги афзалликларингиз қандай?\n– Энг катта рақобатчилар – руминиялик резавор импортёрларидир. Лекин бизнинг маҳсулот ҳар доим янги узилган ҳолатда бўлади. Мисол учун, бугун йиғилса, шу кеча совутилади, эртаси куни эса чакана савдо тармоғидан ва истеъмолчи дастурхонидан жой олади. Бу йил бизнинг голубика Руминиядан импорт қилинганига нисбатан арзонроқ бўлди. Голубика нафақат Молдовада, балки кўплаб Европа мамлакатларида ҳам қиммат саналадиган премиум- сегмент резавори ҳисобланади. Бизда у малина ёки маймунжон сингари нархда бўлмайди, албатта. Аммо голубика ҳам молдовалик оддий истеъмолчи учун ҳамёнбоп бўлишини хоҳлаймиз. Мижозларимиз мамнун бўлса, деймиз.\n– Голубикадан ташқари, чаканда ҳам етиштирасиз. Уни қандай сотасиз ва келажакдаги режаларингиз қандай?\n– Чакандани ижтимоий тармоқлар, дўконлар тармоғи орқали сотамиз ва, албатта, баъзи ресторанлар уни «мавсумий чой» учун харид қилишади. Бизнинг резаворларни сотиб олиш истагида савдогарларнинг ўзи биз билан боғланди. Чаканда экилган майдон (36 га) голубикадан (13 га) каттароқ. Ҳозирча биз уни сархил ёки музлатилган ҳолатда, қайта ишламасдан сотяпмиз. Чаканда музлатилмаса, 42 соат ичида оксидланишни бошлайди. Уни новдалари билан кесиб оламиз, ҳосил йиғиб олингач, икки-уч соат ичида музлатиб қўямиз. Ҳосил мартгача сотилади. Ҳозир ушбу плантацияни (Clara, шунингдек, Маra ва Dоrа навлари билан) кенгайтириш устида ишлаяпмиз.\nEastFruit 20 Ноя 21


Қирғизистон: мухолифатчи депутат Ў. Текебаев ва Жалолобод вилояти расмийлари бир-бирларини фактларни бузиб кўрсатганликда айбламоқдалар - Фарғона.Ру ахборот агентлиги\n00:19 msk, 14 Июль 2020\n12.01.2007 22:44 msk\nЎ. Текебаев. “Фарғона.Ру АА” фотоси\n“Фарғона.Ру” аввал хабар қилганидек, 12 январь куни Жалолобод вилоятининг Бозорқўрғон тумани раҳбарлари (Ўмирбек Текебаев шу жойдан парламент депутатлигига сайланган) матбуот анжумани ўтказишиб, унда “Ата-Мекен” партияси томонидан ўзларига нисбатан айтилган айбловларни рад этдилар. Ўз навбатида, маҳаллий амалдорлар депутат Текебаев ва унинг тарафдорларини ёлғон маълумот тарқатганликда, маҳаллий расмийларга нисбатан асоссиз таъна тошларини отганликда ва ўз сайловчиларини ҳақоратлаганликда айбладилар.\nЭслатиб ўтамиз, Қирғизистон парламентининг собиқ спикери, мухолифатчи депутат Ўмирбек Текебаев лидери бўлмиш “Ата-Мекен” партияси томонидан тарқатилган баёнотда “Ў. Текебаевнинг ўз округига келиши ҳақида эшитган Бозорқўрғон туман ҳокими Айтмамат Ўсмўнов халқ ноибини “муносиб” кутиб олишни ташкиллаштириш учун туман фаолларининг шошилинч кенгашини ўтказган”, дейилган эди. Шунингдек, партия депутат Текебаевнинг сайловчилар билан бўлган учрашуви “халқда ОБОН (махсус топшириқ бажарадиган аёллар – таҳр.) дея ном олган 20 га яқин” қўшни туманлик аёллар томонидан бузилганлигини билдирган. “Провокациядан кейин бу аёллар қўл ушлашиб, туман ҳокими уйига йўл олганлар, у ерда уларни ҳурматли меҳмондай кутиб олганлар”, - дея билдиргандилар “атамекенчилар”.\nҲоким Айтмамат Ўсмўнов “Ата-мекен” партияси баёнотини шарҳлар экан, “депутат Текебаевни болалигидан биламан”, дея билдирди. “Ўзининг бутун сиёсий фаолияти мобайнида у расмийлар ҳақида бирор марта ҳам яхши гап айтган эмас, - дея қайд этди Ўсмўнов. – У ўз рейтингини ошириш учун доим раҳбарлардан камчилик қидиради. Бу нарса биринчи марта бўлаётгани йўқ. Мен ҳоким бўлиб ишлаётган икки йил мобайнида Текебаев ҳамда “Ата-Мекен” партияси аъзолари томонидан воқеаларни бузиб кўрсатиш ва нотўғри ахборот тарқатиш доимий ишга айланди”.\nА. Ўсмўнов “Ата-мекен” партиясининг у Текебаевнинг сайловчилар билан бўлиб ўтган учрашувини барбод қилишни ташкил этгани, кейин эса “ОБОНчи” аёлларни ўз уйида меҳмон қилгани тўғрисидаги айбловларини рад этди. “Агар Текебаев менинг уйимни кузатиш учун жосус ёллаган бўлса, мен бу одамларни [“ОБОНчилар”ни] уйимда ёки иш жойимда айнан қайси пайтда қабул қилганимни аниқ айтиб берсин”, - дея билдирди Ўсмўнов. Шунингдек, у Бешикжон қишлоғида бўлиб ўтган, мингдан зиёд киши иштирок этган учрашувда маҳаллий аҳоли “провокаторларни четга суриб чиқарган ва учрашув самарали суҳбат билан якунланган”и ҳақидаги маълумотни ҳам рад этди. “Ўша кунлари қишлоқдаги икки кишининг уйида мотам маросими бўлаётганди. Депутат у ерга ўз одамлари билан бориб, бирпасдан сўнг қайтиб кетган”, - дея таъкидлайди туман ҳокими.\nМухолифатчи депутат билан нохуш ҳодисалар бўлиб ўтган Кенеш ва Бешикжон қишлоқ ҳукуматлари бошлиқлари Абдиқадир Жўлчуев ва Бўлўтбек Базарқулов сўзларига кўра, Текебаев билан бўлган учрашувга, “атамекенчилар” билдирганларидай, 500 киши эмас, 150-200 киши келган. Шу билан бирга, йиғилганлар орасидаги кишиларнинг 50-70 таси “йигирмата машинада турли жойлардан келган” Текебаевнинг партиядош тарафдорлари бўлган.\nА. Жўлчуевнинг маълум қилишича, маҳаллий аҳоли орасидаги кишиларнинг 30 фоизга яқини депутатнинг тарафдорлари бўлганлар, қолганлар эса унга қарши бўлишиб, депутатдан расмийларни қоралашни бас қилиш ҳамда ўз мандатини топширишни талаб қилганлар. “Кенеш қишлоғида [Текебаевни хушламаслик] ўтган йилдан бери давом этиб келмоқда, ўшанда депутатимиз қўшни қишлоқлик ҳурматли оқсоқоллардан бирини арзимаган дашноми учун танбеҳ-маломатларга кўмиб ташлаганди, - деди Жўлчуев. – У уруш қатнашчиси бўлган бу одамни қўпол сўзлар билан ҳақорат қилганди. Шундан кейин одамларнинг Текебаевга нисбатан муносабати бирдан ўзгариб қолди ва энди учрашувларда уни гапиргани қўймаяптилар. Қишлоқликлар унга “кет!” дея қичқирдилар ва биз халқни зўрға тинчлантирдик”, - дея қайд этди Жўлчуев.\nАбдиқадир Жўлчуевга кўра, учрашувлардан бирида депутат ўз сайловчиларига чўнтагидан тўппонча чиқариб, мамлакат президенти депутатларга қурол олиб юришга рухсат бермагани, бу тўппончани эса унга [бош вазир] Қулов берганини айтиб ҳайрон қолдирган. Шунингдек, Текебаев депутатларнинг эндиликда қўриқчиларсиз юриши хавфли бўлиб қолганидан нолиган ҳамда уни кузатиб келган автоматчиларга ишора қилган. Шу билан бирга, Жўлчуевга кўра, депутат у ҳуқуқ-тартибот идоралари қўриқчиларининг бошини оғритмаслиги учун кечаси автоматларни уйга олиб кетишини, эрталаб эса уйдан яна автоматлар билан чиқишини қайд этган.\nТуман ҳокими Айтмамат Ўсмўнов ҳамда қишлоқ ҳукумати бошлиқларининг сўзларига кўра, расмийлар томонидан депутатнинг учрашувига тўсқинлик қилиш ёки уни қоралаш юзасидан чора кўрилмаган. “Депутат Ўмирбек Текебаевнинг сайловчилар билан бўлган учрашувлари ҳақида биз бир-икки соат олдин, унинг одамлари қишлоқ кўчалари бўйлаб овоз кучайтиргичлар билан бу ҳақда эълон қилганларидан кейин хабар топардик, - деди ҳоким. – У [Текебаев] расмийларни сайловчилар билан бўладиган учрашувлари ҳақида ҳеч қачон огоҳлантирган эмас. Бунақа учрашувлар дам олиш кунлари бўларди ва биз бу кунларда ишда бўлмасдик”. Юқорида номи зикр этилган қишлоқ ҳукумати бошлиқлари, шуларга қарамай, бу учрашувларни ўтказиш учун шарт-шароит яратишга уринганларини билдирдилар.\nМатбуот анжуманида унча узоқ қатнашмаган Жалолобод вилоят губернатори Искендербек Айдаралиев ҳам ана шулар ҳақида билдирди. “Охирги пайтларда барча айбни расмийларга тўнкаш одатий ҳолга айланди, - деди вилоят губернатори. – Дейлик, бизни “Сентябрь” телестудиясига қуролли ҳужум уюштирганликда айбладилар. Аммо бизнинг одамларимиз бу ишни қилмайдилар, уларда қурол йўқ”. И. Айдаралиев айрим журналистларнинг нотўғри ахборот тарқатаётганларини айтиб таъна қилди ва бунақа журналистлар жазога тортилишлари кераклигини қайд этди. “Агар биз айбдор бўлсак, бу учун жавоб берамиз. Мен сизларни воқеаларни айбсиз одамларни қораламасдан ёритишга чақираман”, - дея қўшимча қилди вилоят губернатори.\nМазкур учрашувлар чоғида депутатга олма ва хурмо пўчоқлари отганлари ҳақидаги хабарни маҳаллий амалдорлар на тасдиқлай олдилар, на рад эта олдилар. “Мен у ерда эмасдим, буни кўрмадим”, - деди А. Ўсмўнов.\nБозорқўрғон тумани раҳбарлари сайловчилар билан бўлиб ўтган учрашувлар чоғида депутат Текебаев фақат бор-йўғи 10-15 дақиқагина гапиришга муваффақ бўлган, чунки одамлар гапиришга қўймасдилар, дея қайд этганлар.\nЭслатиб ўтамиз, ўтган йили сайловчиларнинг бир қисми Ўмирбек Текебаевни чақириб олиш учун қонунда кўрсатилган зарур овоз миқдорини тўплашиб, Марказий сайлов комиссиясига топширган эдилар. Бироқ бу имзоларнинг кейинги тақдири депутатнинг мандати каби ҳозирча ноаниқ бўлиб турибди.


Абгор йуллар буюк келажакка олиб бормайди – КУН УЗ\nГлавная / Жамият / Абгор йуллар буюк келажакка олиб бормайди\n16.02.2021\tЖамият Comments Off on Абгор йуллар буюк келажакка олиб бормайди 58 Показы\nКутилмаганда Фаргона шахридаги махаллани пиёда кезган президент йуллардаги носозликлар сабаб Автойуллар кумитаси раиси Абдурахмон Абдувалиевни койиди. Шу уринда савол тугилади: худудлардаги аянчли йуллар качон унгланади? Йулсозликдаги муаммолар кутарилиши учун бирор худудга президент бориши шартми?\n«Янгиарикдан келдим, у йул йул эмас», деганди давлат рахбари декабр ойида Хоразмга ташрифи чогида.\nДархакикат, юзлаб ЙТХлар айнан йулларнинг носозлиги окибатида руй беряпти.\nMаълумотларга кура, бугунги кунда Узбекистонда жами 184 174 км автомобил йуллари бор. Шундан 42,8 минг километри умумий фойдаланишдаги, 116,5 минг километри ички хужалик йуллари ва 24,7 минг километри идоравий йулларни ташкил этади.\nКейинги йилларда Узбекистонда галати парадокс шаклланди. Автомобил йуллари ва ички йуллар ёзми-кишми, ёмгирми-корми фарки йук – давлат рахбарининг ташрифи арафасида таъмирланмокда. Буни жамоатчилик куриб-билиб турибди. Факатгина кортеж утадиган йуллар, мартабали мехмон борадиган махаллалар, ички кучаларда яп-янги асфалтларни курасиз (уларнинг аксарияти куп утмай бузилиб, уйдим-чукур булиб кетиши хам сир эмас), колган жойлар эски хаммом, эски тос.\nПрезидентнинг узи хам бундай кузбуячиликдан хабардор эканини яширмади ва Фаргонага ташрифи чогида дастурга киритилмаган махаллага боришни ихтиёр этди. Кутилмаган ташрифдан кейин шахар «туртлиги» ишдан кетди.\nЙулларни таъмирлаш ва кайта куриш учун ажратилаётган маблагларни эшитиб, президент кумита раисига соха учун ажратилган пулларни бекорга эслатмаганига амин булиш мумкин.\n«Мана шу йулларга ким жавоб бериши керак? Сен шунча ёнимда юрган одамсан, нега шуни айтмайсан? Бу йуллар сифати шармандалик эмасми? Майли, туманларда хеч бало килмабсан, шахарда-чи? Нега мен айтмасам килмайсан шуни, турт йилдан бери ёнимда юрибсан-ку? Шунча пул беряпман, нега узингни кийнамайсан? Нега таклиф бермайсан, нега хамманг бефарксан? Хозир яна кетасизлар, яна эски хаммом, эски тос булади», – деди Мирзиёев.\nМасалан, 2020 йилда йулларни таъмирлаш ва куриш учун 5,1 триллион сумдан зиёдрок (492 миллион доллар атрофида) пул ажратилган. Бу маблаг эвазига утган йили 6,4 минг км автомобил йуллари кайта курилган ёки таъмирланган.\n6 минг километр йул ва 5,1 триллион сум. Булар – кичкина ракамлар эмас! Лекин натижа нима булди? Шунча маблаг эвазига таъмирланган йулларда бир ёмгирли мавсумдан кейин яна уйдим-чукурлар пайдо булиши йуллар сифатсиз курилганиданми ёки ажратилган пулларнинг хаммаси хам йулга «ёткизилмагани»ни англатадими?\nАхир таъмирланган йуллар стандартларга жавоб бериши ва уз муддати давомида халкка хизмат килиши керак эмасми?\nУзокка бормасдан, кайсидир маънода минтакадаги иктисодий ракобатчимиз дея караладиган Козогистон йуллари хам Узбекистондагидан кура анча сифатли эканини куришимиз мумкин. Хаттоки, кушниларимизнинг ривожланмаган жанубий туманларидаги йуллари хам бизнинг пойтахт Тошкентдаги айрим кучалардан кура сифатлирок.\nЙул таъмири учун сарфланадиган маблагларга келсак, бу борада хам ён кушнимиз биздан илгарилаб кетганини куриш мумкин. Очик маълумотларга кура, Козогистон 2020 йилда 9,5 минг километр республика ва махаллий ахамиятга эга йулларни таъмирлаш учун 1,6 миллиард доллар сарф килган.\nТаъмирга мухтож йулларнинг кайсилари биринчи булиб таъмирланиши кандай хал этилади?\nАвтомобил йуллари кумитасининг Kun.uz’га такдим этган маълумотида, 2021 йилда 4,5 трлн сум маблаг эвазига 3,9 минг км автомобил йулларини кайта куриш ва таъмирлаш кузда тутилгани айтилади. Таъмирланадиган 3935 км автомобил йуллари учун маблаглар куйидагича таксимланган:\nинвестиция дастури доирасида 2 трлн 165 млрд сум узлаштирилиб, 95,8 км автомобил йуллари кайта курилади;\nкапитал таъмирлаш дастури доирасида 355 млрд сум узлаштирилиб, 100 км автомобил йули капитал таъмирланади;\nумумий фойдаланишдаги автомобил йулларини жорий таъмирлаш ва саклаш буйича 1 трлн 801 млрд сум микдорида ишлар бажарилиб, 2540 км автомобил йуллари таъмирланади;\n255,6 млрд сум микдорида ишлар бажарилиб, 1200 км ички йуллар таъмирланади.\nУргутдаги йул носозлиги одамлар улимига сабаб булмокда. Йул качон таъмирланади?\n2021 йилда таъмирланадиган йуллар учун сарфланадиган маблагларнинг таксимланишида кизик бир жихат эътиборимизни тортди: «2,1 триллион сум (206 млн доллар) эвазига 95,8 км автомобил йулини кайта куриш кузда тутилмокда». Бу дегани ушбу автомобил йулининг хар бир километри учун карийб 2,2 млн доллар ажратилади! Бундай жахон стандартлари даражасидаги кимматбахо йул каерда курилиши ва унинг сифатига неча йил давомида кафолат берилиши борасида маълумотлар берилмаган.\nЙул курилиши сохасида шаффофлик йук\nУзбекистонда йул курилишига масъул мутахассислар бошка сохаларда булгани каби ажратилган пуллар ва бажариладиган ишларни умумий ракамларда айтиш билан чекланиб коляпти. Аслида хар бир километр учун канча маблаг ажратилиши, бу пуллар эвазига факат йулнинг катнов кисми таъмирланадими ёки йулнинг атрофлари хам ободонлаштириладими, йулларни куриш кайси стандарт талабларига жавоб беради, бу стандартлар Узбекистонда борми – буларнинг хаммасидан солик туловчилар, яъни халк хабардор булиши керак.\n«60 минг километрдан зиёд йуллар таъмирталаб холатда» — Автомобил йуллари кумитаси\nАгар ростдан хам йул таъмири учун ажратилган хар бир сум тугри сарфланаётган булса, масъуллар буни курсатиб берсин\nУзбекистон транспорт прокуратураси маълумотларига кура, 2020 йилда йул ва куприк курилиш сохасида бюджетдан ажратилган пулларни узлаштириш холати буйича 40га якин жиноят иши очилган ва коррупцион холатлар буйича 11,5 млрд сумлик давлат мулки талон-торожи фош этилган.\nЯна бир масала – йул таъмири учун ажратилаётган маблаглар. Яхши ва сифатли йулларни куриш учун яхшигина маблаг керак. Бунга кушимча маблагларни йул харакати коидаларини бузганлик учун белгиланган «отнинг калласидек» катта жарималардан тушаётган пуллардан ажратилса максадга мувофик буларди.\nЙул харакати коидалари бузилгани учун жарималар суммаси хам, автомобил ойналарини корайтирганлик учун туланаётган миллиардлар хам ИИВ ходимларини рагбатлантириш учун эмас, балки сифатсиз ва таъмирталаб йулларни тугрилашга сарфлаш масаласини хам уйлаб куриш лозим.\nБундан ташкари, худудидаги уйдим-чукур йуллар муаммосини бюджетнинг пулига кимматбахо йултанламас машиналар сотиб олиш билан «хал килаётган» ёки куриб курмаганга олаётган хокимларимиз хам махаллий йулларни сифати хакида кайгуриши керак.\nЙул курилишида пудратчиларни танлаб олиш учун утказиладиган тендерлар масаласининг узи алохида мавзу…\nХалкаро рейтингларда Узбекистон… йук!\nЖахон иктисодий форуми хар йили дунёдаги энг ёмон ва яхши йулларга эга давлатлар рейтингини тузиб келади. Йуллар бирдан еттигача булган шкалада бахолаган булиб, кайси мамлакат юкори балл туплаган булса, йулларининг сифати юкори эканини англатади. Жами туплаган балли паст булган мамлакатнинг йуллари сифатсиз деган хулосани беради.\nЭътиборлиси, хозиргача кадар Узбекистон бу рейтингдан умуман жой олмаган. 2019 йилги рейтингдан 137 мамлакат урин олган булиб, хусусан, Тожикистон (51-урин), Козогистон (93-урин) ва Киргизистон (112-урин) каби кушни давлатларнинг йуллари бахоланган.\nКузатувчилар фикрича, Тожикистонда йуллар хусусийлаштирилгани магистрал йуллар сифати яхшиланишига олиб келган. Тожикистоннинг йуллари Узбекистонникига нисбатан текис эканини якинда чегаралар очилиб, Тожикистонда мехмонда булиб кайтган узбекистонлик журналистлар хам эътироф этишган.\nУзбекистонда курилаётган йулларнинг сифати халкаро стандартларга тугри келмайди ва узок вактга чидамайди? Турган гапки, бунинг асосий сабаби коррупцияга бориб такалади.\n2020 йилда Узбекистонда йуллар курилишидаги коррупцион холатлар буйича 11,5 млрд сумлик давлат мулки талон-торожи фош этилган. Собик иттифок давридаёк «20 сантиметрли асфалт катлами ёткизиш керак булган жойда атиги бир сантиметр асфалтни уриб колиш» билан неча-неча тонна битум, шагал тежаб колиниши ва уларнинг сотувидан келадиган миллионларни «чунтакка уриш мумкин»лиги хакида калкуляция юрарди.\nКарим Бахриев: «Йулларнинг хар йили вайрон холда чикиши унинг таъмирига ажратиладиган пулларни ейдиган ташкилотлар учун фойдали»\nЭкспертларнинг айтишича, Узбекистонда ёз ва киш мавсумига мос стандарт буйича асфалт ёткизилмаслиги йулларнинг тез уйдим-чукур булиб колишига олиб келади.\nКанадада яшовчи узбек инженери Шарофиддин Карабоев Kun.uz’га берган интервюсида курилиш объектларини байрамларга топшириш анъанаси ва СССРдан колган курилиш стандартларидан воз кечиш кераклигини таъкидлаганди. Унинг бу сузлари йулсозликдаги муаммоларга хам хос.\nУзбекистонда хам йулларни хусусийлаштириш оркали муаммога ечим топиш мумкинми?\nУзбекистонда пулли йуллар куриш буйича режалар илк марта 2018 йилда маълум килинган, шундан сунг харакатланиш пулли булган иккита туннел ва учта автойул курилиши хакида хабарлар таркалганди. Охирги маълумотларга кура, мамлакатдаги дастлабки пуллик йуллар 2023 йилдан кейин курилиши кутилмокда.\nПрезидент Шавкат Мирзиёев 2021 йил 10 февралидаги селекторда хам йулларнинг ахволидан ахоли норози эканини эслатди. Шунингдек, бош вазир 1-уринбосари Очилбой Раматов рахбарлигидаги комплексга – йил якунига кадар 10 минг километрдан ортик ички ва кишлок (махалла) йулларини таъмирлаш вазифасини куйди.\nСелекторда йулларни таъмирлашда давлат-хусусий шерикчилик тизимини жорий килиш кераклиги хам айтилди. Ким билсин, сохага хусусий секторнинг жалб этилиши 30 йилдан бери бирмаётган ярага малхам булар?!\nМуаммоларни санаб, чапак чалиб утиравермайлик!\nУтган йили автомобил йулларини куриш ва таъмирлашга доир хукумат карори лойихаси, «2020–2030 йилларда Узбекистон Республикасининг автомобил йулларини ривожлантириш стратегиясини тасдиклаш тугрисида»ги президент карори лойихаси эълон килинган эди. Бирок очик маълумотларда ушбу карорлар кабул килинган ёки килинмагани хакида маълумотлар учрамади.\nЖумладан, 2030 йилгача мулжалланган стратегияда йул курилишини ривожлантириш ва такомиллаштириш сохасида ягона давлат сиёсати асосларини ишлаб чикиш; йул хужалигида маблагларни бошкариш, молиялаштириш ва сарфлашнинг самарали тизимини амалга ошириш; йул-курилиш саноатининг моддий-техник базасини модернизациялаш; хорижий компаниялар билан курилиш материаллар ишлаб чикариш, хомашё ресурсларини кайта ишлаш ва пудрат компаниялари курилишини ташкил этиш буйича кушма корхоналар ташкил этиш кабилар кузда тутилганди.\nТранспорт прокуратураси йул ва куприклар курилишидаги жиноятлар хакида маълумот берди\nБундан ташкари, утган йили йул курилиши сохасидаги энг устувор лойихаларни танлаб олиш мезонлари узгариши, йул курилиши сохасида «Махсус йул диагностика маркази» тузилиши, бу оркали Транспорт вазирлиги хузуридаги Йул-курилиш ишлари сифатини назорат килиш инспекцияси фаолияти самарадорлиги оширилиши, Германиянинг Roland Berger компанияси Узбекистонда йуллар куриш стратегиясини ишлаб чикиши режалаштирилаётгани, Ракобатбардош йул тармогини ривожлантириш буйича таклифлар ишлаб чикилаётгани, Тошкент автомобил йулларини лойихалаштириш, куриш ва фойдаланиш институтида Германиянинг укитиш тизимини жорий килиниши хакида хабарлар берилганди.\nБирок бунинг хаётимизга таъсири сезилмаяпти, йулларнинг сифати яхшиланиб колмаяпти. Демак, тизимда инкилобий узгаришлар килиш фурсати етган.\n2019 йилда Узбекистонда 70 минг километр узунликдаги автомобил йуллари катта таъмирга мухтожлиги маълум килинган булса, утган икки йил ичида бу масофа атиги 10 минг километрга кискарган.\nХитойда Мао Цзедун вафотидан кейин хокимиятга келган янги рахбарлар хам сифатли йуллар курмасдан мамлакатни ривожлантириб булмаслигини англаб етишган ва «Ривожланишни хохласак, аввало сифатли йуллар куришимиз керак», деган шиор остида йул куриш стандарти ишлаб чикилган эди. Куряпмизки, бугун Хитой нафакат автомобил йуллари узунлиги, балки уларнинг сифати буйича хам етакчи давлатлардан бирига айланган.\nАндижон шахридаги «чиройли» йул: Йул фондига тушадиган маблаглар каерга сарфланмокда?\nБизнингча хам Американи кайта кашф этиш шарт эмас. Йулсозлик борасида муваффакиятга эришган давлатлар тажрибасини Узбекистонда хам жорий этиш, ишончни окламаётган махаллий мутахассислардан воз кечиб, соха буйича куп йиллик малака ва ижобий имижга эга хорижлик хамкорлар билан хамкорликни зудтар кенгайтириш максадга мувофик.\nЙулларни хусусийлаштириш хам тизимли муаммоларнинг ечими булиши мумкин. Хар холда бюджетдан ажратилаётган хамда халкаро донорлардан олинаётган пуллар уз манзилига етиб бормаётган ёки килинган харажатга яраша натижа бермаётган бир пайтда энг макбул чора шу булиб куринмокда.\nАкс холда, яна ун йилдан кейин хам муаммоларимизни санаб чапак чалиб утираверамиз.\nСледующая Лукашенко хокимиятни угилларига топшириши хакидаги миш-мишларни рад этди


12:21 / 23.11.2017\n2017 йил 5, 6-7 декабрь кунлари Ёшлар ижод саройида, «Кичик бизнес ускуналари ва маҳсулотлари» халқаро кўргазмаси бўлиб ўтади.\n«Кичик ускуналар ва маҳсулотлар» кўргазмаси ўз ўрнида куз мавсумининг энг йирик тадбирларидан ҳисобланади. Сизларга ускуналар, мини-технологиялар, шунингдек, кичик ва хусусий бизнес учун тайёр маҳсулотлар экспозицияси тақдим этилади. Кўргазмада хорижий ишлаб чиқариш компаниялари: «Duo Wei», «Zhong Cha Sheng Huo», ТОО «Jin Ri», «San Quan» ХСК, «Turan» ХСК ва бошқа кўплаб компаниялар иштирок этадилар.\nКўргазмада иштирок этишнинг афзалликлари.\nБугунги кунда кўргазмалар бозорга янги маҳсулотларни ва янги технологияларни жалб қилишнинг ўзига хос воситаси бўлиб келмоқда. Шу сабабли кўргазмалар орқали инновацион оламидаги янгиликларни намойиш қилиш, оммага танитишнинг энг тезкор ва энг самарали усули ҳисобланади.\n- Сиз нафақат янгиликлар билан танишишингиз, балки ўзингизни қизиқтирган маҳсулотлар ва етказиб берувчилар ҳақида маълумотларни ҳам олишингиз мумкин;\n- Иш бўйича янги алоқалар билан танишиш. Кўргазмада, харидор ёки ишлаб чиқарувчи билан тўғридан-тўғри мулоқот қилиш имкониятига эга бўласиз;\n- ҳар хил расмиятчиликсиз ўзингизга қизиқ бўлган саволларни муҳокама қилиш. Сиз компаниянинг вакиллари билан юзма-юз суҳбатлашиб керак бўлган барча маълумотларни олишингиз мумкин.\nБундан ташқари, Халқаро кўргазма доирасида (ёки: ушбу тадбирда):\n- Сартарошлик, декоратив косметика ва тирноқ дизайни бўйича очиқ чемпионат ўтказилади.\nТанлов қуйидаги тоифалар бўйича ўтказилади:\nЧемпионатда асосан ёш усталар ўз маҳоратларини намойиш этиладилар: сартарошлар ва визажистлар.\nХалқаро тоифадаги энг яхши усталарнинг дастур ва мастер-класслари намойиш этилади.\nСиз ранг-баранг шоу дастуримизга ташриф буюриб, сартарошлик санъатининг янги йўналишлари, косметика ва тирноқ дизайнерлари мастер-классларидан баҳраманд бўлишингиз мумкин.\nКўргазма орқали мамлакатимизга замонавий технологиялар, ишлаб чиқариш ва ускуналарни жалб қилиш, Ўзбекистонда кичик бизнесни ривожлантиришнинг самарали воситаси ҳисобланади.\n- Озиқ-овқат ва қадоқлаш;\n- қурилиш ва қурилиш материаллари;\n- қишлоқ хўжалиги технологиялари;\n- Тўқимачилик, кийим ва поябзал;\n- Консалтинг хизматлари;\n- Кимё саноати;\n- Соғлиқни сақлаш маҳсулотлари;\n- Металл тармоқларини сотиш;\n- Пўлат конструкциясини жорий қилиш.\nТашриф буюринг! Сизни 5, 6-7 декабрь кунлари Ёшлар ижод саройида бўлиб ўтадиган «Кичик бизнес ускуналари ва маҳсулотлари» кўргазмасида кутиб қоламиз. Энг сўнгги саноат ва бозор ютуқларидан хабардор бўлинг!\nКўргазма Ўзбекистон Республикаси Савдо-саноат палатаси кўмагида ўтказилади.\n§ бизнесни бошлаётган ёш тадбиркорларга ёрдам бериш;\n§ кичик ва ўрта бизнес маҳсулот ва хизматларининг турларини намойиш қилиш;\n§ кичик ва ўрта бизнес вакиллари учун ускуналар, технологиялар ва хизматларни танлаш имкониятини яратиш;\n§ Янги ишбилармонлик алоқаларини ўрнатишга кўмаклашиш - харидор ва ишлаб чиқарувчи ўртасида бевосита алоқа қилиш имкониятини таъминлаш.\nКўргазма доирасида қуйидаги тадбирлар ўтказилади:\nСартарошлик санъати, декоратив косметика ва тирноқ дизайни бўйича очиқ чемпионат.\nХалқаро миқёсдаги энг яхши усталарнинг дастур ва мастер-класслари.\nКўргазма иштирокчилари - тадбиркорлар, маҳсулот ва хизматлар истеъмолчиларининг кенг жамоатчилиги.\nКўргазмада иштирок этишни истаган ташкилот белгиланган шаклда тўлдирилган аризани Ташкилотчининг манзилига юборади ва шартнома тузади.\nМинимал кўргазма майдони - 9 кв.м.ни ташкил қилади. Қуйидагиларни ўз ичига олади: периметр бўйича девор панельи, 1 та стол, 2 та стул, 1 дона ахлат саватчаси, 2 та спот ёритгичи, 1 та 220В электр манбаи, фриз ёзуви, стенд майдони бўйича гилам қоплами, каталогдаги маълумотлар, кўргазма даври учун 2 та бейджик-рухсатномаси.\nКўргазма ташкилотчиси: Expocontact\nТелефон: +998 983112391\nМасъул шахс: Нодир Юлдашев


СП АО «Uzbek Leasing International A.O.» — Интервю: «Uzbek Leasing International A.O.» бозор муносабатлари ва COVID-19 билан боғлиқ вазият\nИнтервю: «Uzbek Leasing International A.O.» бозор муносабатлари ва…\nИнтервю: «Uzbek Leasing International A.O.» бозор муносабатлари ва COVID-19 билан боғлиқ вазият\nКоронавирус компаниянинг асосий фаолиятига қандай таъсир қилди? Умуман олганда маҳсулотларга ёки тўловларга бўлган талабда ўзгариш сезилдими?\nЖавоб: Компаниямизнинг асосий мижозлари хусусий кичик ва ўрта бизнес вакиллари ҳисобланади. Карантин чоралари асосан кичик ва ўрта бизнесга қаттиқ зарба берди. Кўпгина фаолият турлари тақиқланди, умуман олганда, аҳолининг харид қилиш қобилияти пасайди, экспорт ва импорт камайиб, кўплаб саноат тармоқлари туриб қолди. COVID-19 пандемияси ва кейинги карантин натижасида Компаниямизнинг кўп мижозлари тўловларни кечиктира бошлашди ва тўлаш муддатлари кечиктирилишини ёки лизинг тўловлари жадваллари қайта тузилишини талаб қилишди. Лизинг хизматларига бўлган талаб пасайди, бу ҳолат COVID-19 пандемияси айниқса кучли таъсир қилган иқтисодиёт соҳаларида, хусусан: туризм, меҳмонхона менежменти, кўнгил очар тадбирлари билан боғлиқ ва ҳ.к. соҳаларда айниқса яққол намоён бўлди. Табиийки, амалга оширилаётган лойиҳалардан тушумларнинг пасайиши янги режалаштирилган лизинг лойиҳалари амалга оширилишига салбий таъсир кўрсатмоқда. Албатта, биз ўз мижозларимизни қўллаб-қувватлашни афзал кўрдик – бунда тўлов жадвалларини қайта тузишнинг ҳар бир ҳолатида томонлар келишувига асосан иш тутилди, ҳозирда мижозлар ўз фаолиятини аста-секин тикламоқда, биз эса янги лойиҳаларни молиялаштириш фаолиятимизни давом этмоқдамиз.\nБу йил фирмангиз облигациялар чиқарди ва халқаро кредитордан қарз олишга рози бўлди. Молиялаштириш масаласидаги режаларингиз ва "Ўзбек Лизинг" кенгайиши қайси йўналишда амалга оширилиши ҳақида сўзлаб бера оласизми?\nБиз учун лойиҳаларни молиялаштириш манбаларини доимий равишда кенгайтириш муҳим. Ҳозирги вақтда Ўзбекистоннинг фонд бозори ривожланиш босқичида ва биз қимматли қоғозлар бозорда қўлланадиган жалб қилиш воситалардан фойдаланишга қарор қилдик. 2020 йил 24 феврал кунида «Uzbek Leasing International А.О.» АЖ ҚК томонидан банкдан ташқари кредит ташкилотлари орасида илк бор жами 25 млрд. сўмлик 3 турдаги облигациялар жойлаштирилди. Булар, муомалада бўлиш муддати 1 йил, даромадлилиги 18%; муомалада бўлиш муддати 2 йил, даромадлилиги 19%; ва муомалада бўлиш муддати 3 йил, даромадлилиги 20% ташкил этадиган корпоратив облигациялардир. Шуни таъкидлашни истардимки, бозорда мавжуд бўлган бошқа облигациялар билан солиштирадиган бўлсак, бу облигацияларимиз иккита афзаллика эга.\nБиринчиси – бу муддатидир. Бошқа эмитентлар тўлаш муддати камида 3 йилни ташкил этадиган облигацияларни таклиф қилаётган бир вақтда, «Uzbek Leasing International А.О.» АЖ ҚК, ушбу муддатдан ташқари, 1 ва 2 йиллик муддат билан ҳам чиқарилган облигацияларга эга. Бундай таклиф нисбатан юқори даромадлилик даражаси билан бирга активларининг ликвидлигини сақлаб қолмоқчи бўлган компаниялар учун жозибали бўлиши мумкин.\nИккинчиси - купон ставкалари. Бозордаги 3 йиллик облигацияларнинг аксарияти бўйича купон ставкаси 16-18 фоизни ташкил этади ва бу даража компаниясизнинг 1 йиллик облигацияларида таклиф этилмоқда. Демак, «Uzbek Leasing International А.О.» АЖ ҚКнинг 3 йиллик облигациялари бозордаги энг яхши рақобатбардош таклифлардан 2% кўпроқ фойда келтиради. Бошқа эмитентлардан фарқли ўлароқ, биз ставкани ЎзР МБнинг қайта молиялаш ставкасига боғламаган ҳолда қатъий белгиладик. Бу ҳам инвесторларга кўпроқ даромад олишга имконият беради, чунки ЎзР МБнинг қайта молиялаш ставкаси пасайишга мойилдир.\n«Uzbek Leasing International А.О.» АЖ ҚКнинг корпоратив облигациялари «Тошкент» Республика фонд биржасида эркин муомалага чиқарилди, бу ушбу облигацияларни амал қилиш муддати давомида эркин сотиш мумкин демакдир.\nЖойлаштириш жараёнида облигациялар асосан маҳаллий инвесторлар ўртасида жойлаштирилди, қизиғи шундаки, бизнинг облигацияларимизни ҳаттоки АҚШнинг хусусий инвесторлари ҳам сотиб олиб, ҳар чоракда купон даромадини олиб келмоқда.\nОблигация чиқаришдан олдин биз жалб қилинган маблағларни компаниянинг лизинг лойиҳаларига сармоя сифатида киритиш бўйича аниқ режаларни тақдим этдик. Жалб қилинган маблағларнинг бир қисми янги «экспресс лизинг» маҳсулотига йўналтирилган бўлиб, бу маҳсулот доирасида бизнинг мижозларимизга мурожаат қилган пайтдан бошлаб бир кун ичида лизинг объектини фойдаланишга олиш имкониятига эга бўладилар.\nКелгусида, мамлакатимизнинг фонд бозори ривожланиб борган сари, биз қимматли қоғозлар билан операцияларни ҳам шунга монанд равишда кўпайтиришни режалаштирмоқдамиз.\nЛизинг соҳасидаги бошқарувга боғлиқ вазиятни тавсифлаб бера оласизми - масалан, фоиз ставкалари ёки маҳсулот ишлаб чиқариш бўйича чекловлар мавжудми, лицензиялаш тартиби жорий этилганми?\nМамлакатимизда лизинг операцияларини амалга ошириш учун айниқса қулай тартиб яратди. Лизинг ташкилотларининг фаолиятини мувофиқлаштирувчи идора сифатида Молия вазирлиги белгиланган. Ўзбекистонда лизинг хизматлари қатъий тартибга солинмаган ва таваккалчилик лимитлари, фоиз ставкалари ёки маҳсулотни ишлаб чиқишга лимитлар бўйича меъёрий талаблар мавжуд эмас. Лизинг битимида ҳар қандай юридик шахс иштирок этиши мумкин. Бироқ, кредит, фоиз ставкаси ва бошқа хатарлар нуқтаи назаридан пухта ўйланган сиёсат олиб боришдан лизинг компаниясининг ўзи ҳам, унинг акциядорлари ҳам манфаатдор бўлишади. Лизинг компаниялари Ўзбекистонда қабул қилинган барча меъёрий-ҳуқуқий талабларга, шу жумладан солиқ, божхона қонун ҳужжатларига ҳамда ноқонуний фаолиятдан олинган даромадларни легаллаштириш ва уни молиялаштиришга қарши курашиш талабларига риоя қилишлари шарт.\nЯқин келажакда қандайдир янги қоидалар ёки махсус лизинг қонунчилигини кутган бўлармидингиз?\nЖавоб: Ўзбекистон Лизинг ассоциацияси томонидан бозорда фаолият кўрсатаётган лизинг компаниялари билан ҳамкорликда Ўзбекистон Республикаси Президентининг пандемия даврида ва ундан кейин лизинг фаолиятини қўллаб-қувватлашга қаратилган асосий чора-тадбирларни назарда тутувчи қарори лойиҳаси ишлаб чиқилди. Шу билан бирга, бу лойиҳа доирасида «Лизинг тўғрисида» ги Ўзбекистон Республикаси Қонунини янги таҳрирда ишлаб чиқиш таклиф этилган бўлиб, унда лизинг тушунчасини бирлаштириш, лизинг хизматларининг янги турларини киритиш ҳамда айрим чеклов меъёрларини бекор қилиш назарда тутилган.\nАйнан шу бозор учун махсус тартибга солувчи орган яратилиши эҳтимоли мавжудми?\nЛизинг фаолиятини тартибга солиш масаласи вақти-вақти билан турли даражаларда муҳокама қилинади. Ҳозирча янгича тартибга солиш тизими бўйича аниқ бир қарор ёки қараш қабул қилинмаган ва бу масала муҳокама қилиш босқичидадир. Ўз-ўзини тартибга солиш асосида маълум стандартлар ва қоидаларни ишлаб чиқадиган ўзини ўзи тартибга солувчи ташкилот яратилиши эҳтимоли ҳам йўқ эмас.\nҲозиргидан кучлироқ тартибга солиш бу саноат соҳасига қандай таъсир қилиши мумкин? Бундай таъсир ижобий бўладими ёки салбийми?\nЛизинг фаолиятини тартибга солиш тизими лизинг соҳасига, асосан, ижобий таъсир кўрсатиши мумкин, чунки бу ерда унинг лизинг хизматига ишончни оширишга таъсирини ҳисобга олиш лозим. Аммо шуни ҳам таъкидлаш керакки, ортиқ даражада тартибга солишга уриниш ва қоғозбозлик бу соҳа тараққий этиши жараёнида тўсиқларга сабаб бўлиши мумкин.\nЛизинг соҳасида маҳсулотлар ва фоиз ставкалари бўйича рақобат қанчалик кучли?\nCOVID-19 пандемиясидан олдин лизинг бозорида йирик ва ўрта лизинг компаниялари, шунингдек хусусий тижорат банклари ўртасида кучли рақобат мавжуд эди.\n2019 йил якунлари бўйича лизинг берувчилар ўртасида лизинг бозорининг тақсимланиш тенденциясида кескин ўзгаришлар юз берди ва бозорнинг 91% лизинг компанияларига тегишли бўлиб қолди. Тижорат банкларига келадиган бўлсак, 2018 йилга нисбатан улар томонидан кўрсатилган лизинг хизматлари ҳажми кескин камайган ва уларнинг бозордаги улуши атиги 9,2% ташкил этган.\nҲозирги вақтда бозордаги вазият рақобат даражасини қандайдир баҳолаш учун бирмунча ноаниқ, чунки ҳозирги кунда барча лизинг компаниялари уларнинг аксарият мижозлари карантин сабабли лизинг тўловларини тўла олмаётганлиги сабабли қийин кунларни бошдан кечирмоқдалар.\nСоғлом рақобат автотранспорт воситалари билан операцияларни молиялаштириш соҳасида кузатилди ва битимлар катта маблағ талаб қилмаслиги, автотранспорт воситаларининг иккиламчи бозори мавжудлиги ва уларга талаб доимо мавжудлиги жиҳатларини инобатга оладиган бўлсак бундай ҳолат табиийдир.\nҚайтармаслик ҳолатида эвазига гаровни олиш масаласида қийинчиликлар мавжудми?\nАгар лизинг олувчининг лизингга олинган объектни ёки гаровни қайтариб бериш борасида эътирозлари бўлса, лизинг компанияси иқтисодий судга мурожаат қилиши керак ва суд қарори қабул қилингандан кейингина компания мол-мулкни суд ижрочилари орқали қайтариши мумкин бўлади. COVID-19 пандемияси муносабати билан, Ўзбекистон Республикаси Вазирлар Маҳкамасининг қарорига асосан иқтисодий судларга карантин даври давомида гаровни қайтариш ёки жаримани ундириш ҳақида қарор чиқармаслик тавсия қилинди.\nЭнг йирик лизинг компаниялари қайси соҳаларга айниқса катта эътибор қаратган? (масалан, қурилиш, қишлоқ хўжалиги, истеъмол товарлари)?\n2019 йил якунларига кўра янги лизинг операцияларининг ҳажми 2,796 трлн. сўмни ташкил этди, лизинг операцияларининг умумий портфели 5,344 трлн. сўмдан ошди.\nЛизинг операцияларини асосий воситалар турлари бўйича тақсимлаш, лизинг берувчилар қандай лизинг объектлари билан ва қанчалик фаол иш олиб бориши тўғрисида тасаввур ҳосил қилишга имконият беради. Сўнгги йиллар давомида лизинг бозоридаги энг йирик сегментлар қишлоқ хўжалиги техникаси ва технологик ускуналар бўлиб келган, аммо 2019 йилда автотранспорт сегментининг ўсишини ҳам таъкидлаш ўринли. 2019 йилда қишлоқ хўжалиги техникасининг улуши 30,2%, автотранспорт воситаларининг - 29,3%, қурилиш техникаси ва ускуналарнинг - 20,2%, технологик ускуналарнинг - 18,5%, кўчмас мулкнинг эса - 1,8% ташкил қилди.\nҚишлоқ хўжалиги соҳасида тузилган янги лизинг битимларининг ҳажми 842,8 млрд. сўмни ташкил этади. Бу соҳада хизматларни тақдим этиш бўйича лизинг берувчилар ўртасида «O’zagrolizing» лизинг компанияси (827,3 млрд.сўм) пешқадамлик қилади, ундан кейин эса ушбу кўрсаткич бўйича «Asaka-Trans-Leasing» ЛК МЧЖ (9,89 млрд.сўм) ва «Hamkormazlizing» МЧЖ (1,38 млрд.сўм) лизинг компаниялари етакчи ҳисобланади.\nАвтотранспорт воситаларини лизингга бериш соҳасида ижобий ўсишга мойиллик кузатилмоқда. Автотранспорт соҳасидаги янги лизинг операцияларининг ҳажми 441,8 млрд. сўмга ўсиб, 819,1 млрд. сўм белгисига етди, бу 2018 йилга нисбатан 2,2 баравар кўпдир. Мазкур соҳада энг йирик лизинг берувчи ташкилот - «Fincom» МЧЖ ҳисобланади (325,8 млрд.сўм). Ундан кейин автотранспорт воситаларини лизингга беришга ихтисослашган «O’zavtosanoat-Leasing» МЧЖ (167,5 млрд.сўм) ва РИЛК «Qurilishmashlizing» АЖ (84,3 млрд.сўм) пешқадамлик қилишади.\nСўнгги пайтларда лизинг хизматлари бозорида қурилиш соҳасида машина ва ускуналарни лизингга бериш амалиёти оммалашмоқда. Бу кейинги йилларда Ўзбекистонда амалга оширилаётган кўплаб қурилиш лойиҳалари билан боғлиқ. 2019 йил якунлари бўйича қурилиш соҳасидаги битимлар ҳажми 563,9 млрд.сўмни ташкил этди. Лизинг берувчилар орасида бу соҳада тақдим этилган хизматларнинг энг катта ҳажми РИЛК «Qurilishmashlizing» АЖ томонидан (170,8 млрд.сўм), иккинчи ўринда - «IpotekaBank» АТИБ (161,2 млрд.сўм) ва учинчи ўринда - «UzbekLeasingInternational A.O.» АЖ ҚК (66,1 млрд.сўм) томонидан таъминланди.\nТехнологик ускуналар масаласида бозорда: компютер ва телекоммуникация ускуналари - 141,6 млрд.сўм; мелиоратив техника - 112,4 млрд.сўм; озиқ-овқат маҳсулотларини ишлаб чиқариш ускуналари - 56,5 млрд.сўм ва б. ускуналар харидоргир ҳисобланади. 2019 йил якунлари бўйича технологик ускуналарнинг умумий ҳажми 520,9 млрд.сўмни ташкил этди.\nЛизинг берувчилар орасида лизингга берилган технологик ускуна объектлари ҳажми бўйича «Uzbek Leasing International A.O.» ҚК АЖ етакчилик қилади (147,2 млрд.сўм), ундан кейин «Nano Lizing» МЧЖ (140,1 млрд.сўм) ва «O’zmeliomashlizing» ДУК (107,0 млрд.сўм) туришади.\nКўчмас мулк соҳасида янги лизинг шартномаларининг ҳажми кескин тушиб кетди. Ўтган йилга нисбатан бу кўрсаткич 453,4 млрд. сўмга камайди ва атиги 49,3 млрд. сўмни ташкил этди. Бундай тенденцияга Республиканинг янги солиқ кодексига асосан йил бошидан қўшилган қиймат солиғига боғлиқ ўзгаришлар юз бергани сабаб бўлди. Кўчмас мулкни лизингга бериш соҳасида энг катта тушумни «Orient Invest Group» МЧЖ (11,7 млрд. сўм), «Ipak Yo’li Bank» АИТБ (9,0 млрд. сўм) намойиш этишди ва «Qishloq Qurilish Bank» АТБ (8,9 млрд. сўм) муносиб учинчи ўринни эгаллади.\nКейинги беш йил ичида лизинг бозорида қандай ўзгаришларни кутмоқдасиз? (бозор тенденцияси, янги тартибга солиш тизими ва ҳ.к. борасида)\nCOVID-19 пандемиясидан кейинги умумий иқтисодий инқироз туфайли катта бўлмаган лизинг компаниялари банкротликка учраши мумкин. Шунингдек, ҳукумат лизинг тармоғи учун тартибга солувчи тизим жорий этилиши ҳақида қарор қабул қилиши мумкин. Тижорат банклари томонидан рақобатлашув ҳам ўсиши мумкин. Ўзбекистон бозорига йирик халқаро компаниялар қўшиладиган бўлса, бу ҳам рақобатни кучайтиради.\nБироқ, лизинг компаниялари доимо тезкорлик билан қарор қабул қилиш, мижозлар билан муносабатларда мослашувчанлик кўринишидаги устунликка эга бўладилар. Ўрта муддатли истиқболда лизинг компаниялари муваффақиятининг асосий омилларидан бири доимий молиялаштириш манбаларидан фойдаланиш имконияти бўлади.\nСизнингча, лизинг бозорининг ўсишидаги энг катта тўсиқ нима? (масалан, молиялаштириш, тартибга солиш тизими, қонун ҳужжатлари)\nУ пандемиядан кейинги иқтисодий таназзулдир, чунки бу лизинг хизматларига талабнинг пасайишига ва фойдаланиш мумкин бўлган молиялаштириш манбалари етишмаслигига олиб келиши мумкин. Яъни, бу ресурслар ўта қиммат бўлиши ва ички молия бозорида етишмовчилигидир. Иқтисодиётда маблағ йўқлиги бевосита мижозларнинг тўлов қобилиятига таъсир қилади.\nМазкур тармоқни тартибга солиш тизимининг жорий этилиши катта хорижий инвесторлар учун ижобий омил бўлиб хизмат қилиши эҳтимолдан йироқ эмас – боиси бу капитал ҳимоя қилинганлигига ишончни орттиради.


Ёлғизлик – ичимизда. «Ёлғизликнинг юз йили» романи ҳақида - Daryo\n08:54, 15.07.2019 80032\nЁлғизлик – ичимизда. «Ёлғизликнинг юз йили» романи ҳақида\n«Дарё» колумнисти Нурбек Алимов «Жаҳон адабиётининг энг буюк асарлари» лойиҳаси доирасида машҳур бадиий асарларни таҳлил қилишда давом этади. Бу ҳафта у Габриэль Гарсиа Маркеснинг «Ёлғизликнинг юз йили» романи ҳақида ҳикоя қилади.\nЛотин Америкаси адабиётининг буюк вакили бўлмиш Габриэль Гарсия Маркеснинг «Ёлғизликнинг юз йили» асарини биринчи марта қўлимга олганимда, адашмасам, 14 ёшларда эдим. Бувимнинг уйидаги рутубатли, эски китоблар ҳиди одамни маст қилувчи қоронғу хонада танишганман бу асар билан. Менда илк бор китобга қизиқиш пайдо бўлган даврда китобларни фақат номи ўзига жалб қилсагина танлаб ўқирдим. Ўша пайтда номи билан диққатимни тортган ана шундай китоблардан бири «Ёлғизликнинг юз йили» асари бўлган.\nУни ўқиш жараёнида, хотирам қанчалик кучли бўлмасин, ақлим тиниб кетарди. Китоб ўртасига келганда аллақачон чалкашиб кетгандим. Қаҳрамонлардан ким кимга ким эканлиги, ҳаммасининг исмлари бир хиллиги чарчатиб юборди. Асардан ҳафсалам пир бўлиб, ярмида ўқимай қўйдим.\nОрадан йиллар ўтиб, талабалик давримда испан тили асосий тилим бўлгани боис оригиналида ўқий бошладим. Энди асардан бошқача нарсалар ола бошладим, Маркес ўз ишининг – «мўъжизавий реализм»нинг ҳақиқий устаси эканини тан олдим. Асар қаҳрамони Хосе Аркадио Буэндиадай арвоҳ каби бўлиб қолишдан қўрқдим: ҳеч ким бундай тақдирни ўзига раво кўрмайди, аммо бу содир бўлаверади. Ҳаммасига сабаб эса қўрқоқлигимиз, ғуруримиз, аҳмоқона катта кетишимиз-у вақтида тўхтай олмаслигимиздир.\nАсарни ўқиб англадимки, вақтида тўхтаб, ўзимизни ўзгартиришга ҳаракат қилишимиз керак, акс ҳолда ёлғизлигимиз юз йилига шўнғиб кетамиз...\n«Ёлғизликнинг юз йили» – буюк колумб ёзувчиси Габриэль Гарсия Маркесга Нобель мукофотини олиб келган машҳур асар. Роман ҳозирги кунга келиб испан тилидан бошқа тилларга энг кўп таржима қилиниш бўйича Мигел Сервантеснинг «Дон Кихот»идан кейинги ўринда туради. Роман «мўъжизавий реализм» деб номланган йўналишда ёзилган. Бунга сабаб, асарда нореал нарсалар оддий ҳолдай кўрсатилади.\nАсар Маркес томонидан 1965–1966 йилларда 18 ой ичида Мехико шаҳрида ёзиб тугатилган. Асарнинг оригинал ғояси 1952 йилда, муаллиф туғилиб ўсган қишлоғи Аракатакага ташриф буюрганида туғилган. Адиб 1954 йилда ёзилган «Шанбадан кейинги кун» ҳикоясида илк бор Макондо шаҳри тилга олинади. Аслида Маркес романининг номини «Уй» деб номламоқчи бўлган, охир-оқибат ёзувчи Альваро Самудионинг «Катта уй» романига ўхшаб қолмаслиги учун «Ёлғизликнинг юз йили» номини танлаган.\nНазаримда, асар машҳурлашишига унинг номи ҳам жуда катта ҳисса қўшган, менга ўхшаб китобни номига қизиқиб ўқиб кўрган болалар кўп бўлган бўлса керак.\nАсарда Маркес тасаввур кучининг чўққиси орқали Буэндиа сулоласининг ёлғизликка маҳкум бўлган етти авлоди ҳақида ҳикоя қилади. Китобда драматизм учун керак бўладиган ҳамма ингредиентлар бор: инсест, заҳарлаш, фитна, севги учбурчаги, қасос ва ҳоказо. Инсон психологиясининг ҳамма тарафи кўрсатилган. Ном сюжетга жуда мос ва бу ерда ҳар бир қаҳрамон ўзгача ёлғиз...\nРоман номланмаган боблардан иборат. Тушуниш осон бўлиши учун асарнинг энг эътиборга молик «гўшт» қисмларидан ташкил топган тўрт даврга бўлиб чиқдим.\nЎз қариндоши Хосе Аркадио Буэндиага турмушга чиққан Урсула Игуаран қариндошлар никоҳи оқибатида чўчқа думли фарзанд туғилади, деган афсоналарга ишонган ҳолда эри билан бир ярим йил яқинлик қилмайди. Урсула турмушга чиққанига бир ярим йил бўлган бўлса-да, ҳалигача бокиралиги сабаб Хосе Аркадио билан хўроз уриштириб ютқазиб қўйган Пруденсио Агилар исмли шахс Хосе Аркадионинг устидан эркаклик қувватига эга эмас, деб кула бошлайди. Бундан дарғазаб бўлган Хосе Аркадио Агиларни ўлдириб қўяди. Уни мунтазам равишда Агиларнинг арвоҳи безовта қилишни бошлайди. Хосе Аркадио шаҳарни тарк этишга қарор қилади.\nЧангалзорлар ичра тентираб юриши жараёнида қилган орзуларидан илҳомланган ҳолда бир маконга келади ва шу ерда Макондо шаҳарчасига асос солади. Шаҳарга тез-тез лўлилар келиб туради. Лўлилар йўлбошчиси Мелкиадес ҳар сафар ўзи билан Хосе Аркадионинг ақлини шоширадиган ҳар хил антиқа буюмлар олиб келади.\nБу пайтга келиб жуфтлик учта фарзанд кўради: Хосе Аркадио (боласининг исми ҳам шунақа), Аурелиано ва Амаранта. Булардан ташқари, Ребека исмли ўз қариндошлари бўлган етим қизни асраб олишади. Ребека ва Хосе Аркадио Кичкина ўртасида муҳаббат пайдо бўлади ва Урсуланинг қаршилигига қарамасдан, яна қариндошлар турмуш қуради.\nМакондода уйқусизлик касали тарқалади, касалланган одамларда хотирасини йўқота бошлайди. Бу касалликни лўли Мелкиадес буткул даволайди ва миннатдорлик сифатида шаҳарда доимий яшай бошлайди. У пергаментга сирли нарсалар ёза бошлайди.\nХосе Аркадио Буэндиага яна Агилар арвоҳи кўрина бошлайди ва у тамоман ақлдан озади. Оиласи уни қорақайинга боғлаб қўйишга мажбур бўлади ва у узоқ вақт дарахт остида ёлғизликда қолади, охир-оқибат юрак хуружидан вафот этади.\n2-давр: Фуқаролар уруши ва полковник Аурелиано Буэндиа\nЛибераллар ва консерваторлар ўртасида фуқаролар уруши бошланади. Уруш бошида Аурелиано Буэндиа консерваторларга қарши Макондо аскарлари раҳбари бўлиб урушга кетади. Ўрнига жияни Аркадиони Макондонинг ҳарбий бошлиғи қилиб қолдиради.\nАркадио Хосе Аркадио Кичкина ва унинг ўйнаши Пилар Тернеранинг фарзанди бўлиб, бобоси ва бувисининг уйида тарбияланади. Унинг келиб чиқишини яширишади ва у бобосини дадам деб ўйлаб улғаяди (энди тушундингизми, Лотин Америкаси сериаллари қаердан пайдо бўлганини?). Макондога ҳоким бўлгач, у диктаторга айланади, черковни тақиқлайди, консерваторларни бадарға қилади. Консерваторлар томонидан отиб ўлдирилади.\nАурелиано Буэндиа эса ўзининг либераллар йўлбошчиси сифатидаги фаолияти давомида 32 марта катта жангларда қатнашади ва ҳаммасида ютқизади. Мағлубиятлардан чарчаган полковник қуролли кураш билан ҳеч нарсага эришиб бўлмаслигини англаб етади. Кейинчалик Аурелиано тинчлик шартномасини имзолайди, шундан сўнг жонига қасд қилади, аммо шуни ҳам эплай олмайди (32 жангнинг барида ютқизган одамдан яна нима кутиш мумкин?). У Макондога қайтади ва умрининг охиригача ёлғизликда олтин балиқчалар ясаб ўтиради.\n3-давр: Банан васвасаси\nПолковник Аурелиано 17 аёлдан 17 фарзанд кўрган. Биласизми, уларнинг ҳаммасига қандай исм берилган? Ҳа, Аурелиано. Фақат лақаблари фарқ қилади. Шулардан бири – Аурелиано Ғамгин Макондога темир йўл олиб келади. Савдо-сотиқ ривожланади, телеграф ва кино кириб келади. Бу чет эллик инвесторларни қизиқтиради ва улар банан плантацияларига пул тикади (ҳеч ким инвестиция киритинг деб шеър ёзмайди, Макондо Сити қурмайди, шунчаки шароит яхшилиги учун келади инвесторлар).\nПлантация халқ кўзида ривожланиш иллюзиясини пайдо қилади (ҳмм, таниш ҳолат...). Лекин аслида халқ жуда ночор эди ва охири одамлар иш ташлаш эълон қилади. Инвесторлар пулини йиғиштириб кетиб қолади (ростдан қаердадир кўргандайман...).\nШу пайтдан бошлаб шаҳарга тинмай ёмғир ёға бошлайди ва у деярли беш йил давом этади. 100 ёшга кирган Урсула ёмғир тугашини ёлғизликда кутар эди...\n4-давр: Сўнгги авлод\nОрадан йиллар ўтади, шаҳар сийраклаша бошлайди. Диктатор Аркадионинг эвараси Аурелиано Бабилония жуда ақлли, зеҳни ўткир йигит бўлиб етишади. Уни отаси лўли Маурисио Бабилония бўлгани сабабли буваси Фернанда уни ҳеч кимга кўрсатмай ўстиради. Аурелиано Бабилония умрини лўли Мелкиадес санскрит тилида ёзиб кетган пергаментларни таржима қилишга сарфлайди.\nБу пайтда Аурелиано Бабилониянинг Гастонга турмушга чиққан холаси Амаранта Урсула Бельгиядан қайтади. Амаранта Урсула у жияни эканини билмайди албатта, ва хола-жиян севишиб қолади. Бундан хабар топган Гастон Брюсселга қайтиб кетади. Амаранта Урсула эса ҳомиладор бўлиб қолади.\nТуғруқ пайтида Амаранта чўчқа думли чақалоқни дунёга келтириб, вафот этади. Бундан қайғуга тушган Аурелиано уйдан чиқиб, қовоқхона эгаси билан кечаси билан шароб ичади. Ҳеч кимдан юпанч топа олмай, майдон ўртасида ёлғиз ўзи қолади...\nТонгда уйга қайтгач, туғилган ўғли эсига тушиб қолади. Аммо чақалоқни аллақачон чумолилар еб битирган эди... У бирдан қотиб қолади. Таажжуб ёки қўрқувдан эмас; айни шу лаҳзаларда Мелкиадес қўлёзмалари сирига калит топганидан қотиб қолади ва тушунадики, бу қўлёзмаларда Буэндиа сулоласининг тақдири ёзилган бўлиб, бугунги кун роса юз йил олдин башорат қилинган эди. Мелкиадес қўлёзмаларининг эпиграфида шундай сўзлар ёзилган: «Авлоднинг биринчи вакилини дарахтга боғлаб қўйишади, авлоднинг сўнггисини чумолилар еб битиради».\nАсарнинг энг қизиқ ва энг охирги, кулминацион нуқтасини ўқимоқчи бўлганларга қолдираман.\nРоман Лотин Америкаси адабий портлаши натижасида юзага келган авлод вакилининг энг олди асари ҳисобланади. Унда ғайриоддий ва кутилмаган воқеалар шундай баён этилганки, на ҳикоячи, на персонажлар бу воқеалардан ажабланади. Бу асар дунёсида мўъжизалар ўзини худди ҳар кунги реалликдай, ҳеч қандай тушунтириш талаб қилмайдигандай тутади. Бу, албатта, адабиётда қоида бузилиши. Лекин ким билсин, балки бу Декарт фалсафасидаги фикрлашнинг картезианча, ортидан дуализмни эргаштирувчи тартибидир...\nАсарда келадиган ҳар бир воқеа, тарихий вақтни илғаган ҳолда, хотирада тизилиш ва унутилишни ўз ичига олади. Муаллиф ўз юрти Колумбияга хос воқеликларни ўйлаб топилган Макондо шаҳри мисолида кўрсатади. Балки бутун Лотин Америкасини назарда тутгандир. Макондо – шунчаки сўз эмас, бу гўё ўз шохлари билан ҳар хил сирларни, афсоналарни, орзу ва қайғуларни яширган, вақт таъсирида унутилишга маҳкум бўлган оилавий дарахт тимсолидир. Буэндиа оиласининг ички тарихи бир вақтнинг ўзида Гарсия Маркеснинг болалиги ҳамдир.\nЎз юрти Аракатаке қишлоғига сафар хотираларида муаллиф XIX асрда либераллар ва консерваторлар ўртасидаги келишмовчиликлар, илк поезд келиши, банан васвасасининг кучайиши, капитализм экспансияси ва мутлоқ ҳокимликни келтириб ўтган.\nБуэндиа сулоласининг шажараси\nГабриэль Гарсия Маркес ўз асарида халқ орасида жуда катта кучга эга бўлган диний ва афсонавий ҳикоялар орқали маданий оқимлар ўртасида диалог олиб боради. Бу ҳикоялар католитсизмдаги, Лотин Америкаси халқлари тасаввурида абсолют ҳақиқатга айланган сув тошқини, тақиқланган мевани еган ва жазосини кутиб турган Момо Ҳавво образи каби энг ёрқин қарашларни ўз ичига олган. Асарда Маркес жуда кенг тарихий вақт ичидаги кичик оламлар тугашини афсонага йўғрилган дискурс орқали тушунтиради.\nЭътибор берсангиз, асар қаҳрамонларининг исмлари авлоддан авлодга ўтиб такрорланаверади, деярли бир хил. Менимча, бунда Маркес аждодларнинг қайғулари, орзулари, хотиралари ва хатолари янги авлод учун тарих аравасида юк мисол мерос бўлиб қолишини рамзий маънода ифодалаган бўлса керак (Ислом Каримов набирасининг исми нима эди?).\nНимагадир ҳар бир персонаж алоҳида архетип эмас, аксинча, тарих ғилдирагининг ҳар хил йўналишларини ифодаловчи инсонлардир.\nАсарда жуда кўп кучли шахслар намоён бўлади. Лекин бу кучлар, бу қудрат вақт оқимига қарши нима қила олди? Табиатга қарши нима каромат кўрсата олди? Инсон тақдирига қарши нима қила олди? Ҳеч нарса. Асарнинг мутлақо ҳамма қаҳрамонлари қалбан ёки жисмонан ёлғиз эди. Сулола асосчиси дарахтга боғланиб, умрининг сўнгги кунларини ёлғиз ўтказган бўлса, сулоланинг охирги вакили – чақалоқ ҳам ёлғизликда ўлим топди.\nЎртада яшаб ўтган авлод вакилларини тақдири ва ҳаёт йўлларига боқсангиз, кўзга ташланадиган нарса ёлғизлик эди. «Ёлғизликнинг юз йили» асаридаги ҳар бир тарихда, ҳар бир персонаж қисматида фақат битта туйғу занжирбанд, бекитилган, қарама-қарши кучлар энергияси остида яширилган эди... Бу – севги. У ҳар сафар озод бўлиш учун гўёки туйнукдан боқар, озодликка талпиниб, муваффақиятсиз курашар эди. Инсонлар ички оламининг оғир юки эшикни тўсиб тургани ва севги туйғуси озодликка чиқа олмагани сабаб Буэндиа сулоласини юз йил муддатга ёлғизлик ўз қаърига ютиб юборди.\nРоманни тўлиқ ўқиб чиқишни тавсия қиламан. «Мўъжизакор реализм» олами нақадар реал эканлигини англаб етасиз.\nҚачонлардур ёш бола бўлгансан; ичингда ҳозиргача яшаётган ўша гўдак овозига қулоқ тутиб туриш керак. Ичимиздаги ўша беғубор болани эшита олсак, кўзларимиз яна порлай бошлайди ва ҳаёт билан алоқамиз узилиб қолмайди;\nЎтмиш – ёлғон, хотира учун ортга йўл йўқ, ўтган баҳор қайтмайди, энг чидамли ва ақлдан оздирар севги ҳам аслида шунчаки ўткинчи туйғу;\nБеташвиш қарилик – ёлғизлигинг билан келишувга эришишни билишдир;\nИнсон урушда ҳис қиладиган ҳолатни биттагина «қўрқув» сўзи билан тушунтириш мумкин бўлганида, нима учун буни тушунтиришга жуда кўп сўзлар ишлатишимиз керак?\nРоман ҳақида қизиқарли фактлар:\n- АҚШнинг собиқ президенти Билл Клинтон «Ёлғизликнинг юз йили»ни энг севимли асарларидан бири деб билишини айтган;\n- 1982 йилда Маркес адабиёт йўналишида Нобель мукофотини олган биринчи колумбиялик бўлган. Мукофот шундай сўзлар билан берилган эди: «Фантазия ва реаллик уйғунлигида бутун бошли қитъанинг ҳаёти ва муаммоларини акс этдирган ҳикоя ва романлари учун»;\n- Габриэль Гарсия Маркес ижодига Эрнест Хемингуэй, Уильям Фолкнер, Жеймс Жойс, Виржиния Вулф ва Франс Кафка каби ёзувчилар таъсир кўрсатган;\n- New York Times газетаси «Ёлғизликнинг юз йили»ни бутун инсоният ўқиб чиқиши шарт бўлган асарлар қаторида иккинчи ўринга қўйган.\nМуаллиф фикри таҳририят нуқтайи назаридан фарқ қилиши мумкин.\nМавзуга доир: «Китобни ёқишдан ҳам каттароқ жиноят бор». «Фаренгейт бўйича 451 даража» асари ҳақида\n22:46 Бугун 971\n«Аптека» — «Дорихона», Beauty salon — «Гўзаллик салони». Миробод туманида 500 дан ортиқ пешлавҳалар «тўғирланди»\n22:40 Бугун 2554\nТурсуной Раҳимовадан Баҳодир Жалоловгача. Токио—2020 Олимпиадасида 29 июль куни қайси ўзбекистонлик спортчилар иштирок этади?\n22:34 Бугун 1042\n«Мурожаатларнинг 30 фоизи ижобий ҳал бўлган». Омбудсманнинг олти ойлик фаолияти сарҳисоб қилинди\n22:22 Бугун 1827\n20:05, 27.07.2021 97973\n22:22, 26.07.2021 86034\n13:52, 27.07.2021 68926\n21:12, 26.07.2021 66544


Қашқадарёда 5 марта қоидабузарлик қилган ҳайдовчи ҳамкасбининг ўлимига сабаб бўлди — Sof.uz\nЖАҲОН 40,992,033 30,582,853 1,128,284\n9.09 13:35 354 Ўзбекистон\nҚашқадарё вилояти Косон туманида содир бўлган йўл-транспорт ҳодисаси натижасида бир киши ҳалок бўлди. Бу ҳақда Давлат йўл ҳаракати хавфсизлиги хизмати хабар бермоқда.\nМаълум бўлишича, ҳодиса 8 сентябрь куни соат 15:00 ларда тумани ҳудудидан ўтган 4Р 95 маҳаллий автомобиль йўлининг 6-километрида юз берган.\nҲайдовчи (1994 й.т.) Ш.Ғ. “Lacetti” русумли автомобилни бошқараётган вақтида қарама-қарши йўлга чиқиб кетиб, қаршисидан ҳаракатланиб келаётган ҳайдовчи Д.М. (1995 й.т.) бошқарувидаги “Nexia” русумли автомобиль билан тўқнашиб ЙТҲ содир этган.\nНатижада, Nexia автомобили ҳайдовчиси оғир тан жароҳатлари олиб шифохонада вафот этган. Lacetti автомобили ҳайдовчиси эса 26 тан жароҳати олиб шифохонага ётқизилган.\nМазкур ЙТҲ юзасидан Косон тумани Тергов бўлими томонидан Жиноят Кодексининг 266-моддаси 2-қисми (одам ўлимига олиб келган транспорт воситалари ҳаракати ёки улардан фойдаланиш хавфсизлиги қоидаларини бузиш) билан жиноят иши қўзғатилиб, ҳозирда тергов ҳаракатлари олиб борилмоқда.\nМаълумот ўрнида, “Ласетти” русумли автомобиль ҳайдовчиси 26 ёшли Ш.Ғ. бир йил мобайнида 5 маротаба қоидабузарлик содир этган.\nҚашқадарё ЙТҲ Косон тумани\n19.10 12:55 1525\n14.10 12:25 241 Ўзбекистон\n7.10 12:59 389 Ўзбекистон


Бугун Бандлик ва меҳнат муносабатлари вазири Нозим Ҳусанов аҳоли бандлигини таъминлаш борасида амалга оширилаётган ишлар, истиқболли лойиҳалар билан танишиш мақсадида туманимизда бўлди. – "Чортоқ ҳақиқати" газетаси\nБугун Бандлик ва меҳнат муносабатлари вазири Нозим Ҳусанов аҳоли бандлигини таъминлаш борасида амалга оширилаётган ишлар, истиқболли лойиҳалар билан танишиш мақсадида туманимизда бўлди.\nAprel 30, 2020 Chortoq Haqiqati\nДастлаб туман ҳокими Анваржон Отаходжаев, вилоят Бандлик ва меҳнат муносабатлари бошқармаси бошлиғи Муҳаммадзокир Маматхонов ҳамроҳлигида “Обод диёр” МФЙ ҳудудида 20 йилдан бери фойдаланилмай келган адир массивида ёш оилалар, ишсиз, кам таъминланган аҳоли вакиллари бандлигини таъминлаш учун ташкил этилаётган иссиқхоналарнинг қурилиш жараёни билан танишилди. Бу ерда “Golden nuts Namangan” МЧЖ қошидаги “Наманган олтин ёнғоқлари” ишлаб чиқариш корхонаси томонидан 1000 та 2 сотихли иссиқхона қуриш режалаштирилган бўлиб, иссиқхоналарнинг дастлабки босқичи май ойининг охиригача қуриб битказилиши кўзда тутилган. Имтиёзли тартибда тақдим этиладиган 2 сотихли иссиқхоналарнинг ҳар бирининг қиймати 5,5 миллион сўм бўлиб, бунинг ярми давлат маблағлари ҳисобидан субсидия сифатида қоплаб берилади. Қолган қисми учун имтиёзли кредит расмийлаштирилади.\nНавбатдаги манзил “Оромгоҳ” ва “Соҳибкор” маҳаллалари бўлди.\n“Оромгоҳ” маҳалласида 50 та сувсиз хонадонни суғориш учун “Сувчилар отряди” фаолияти йўлга қўйилган бўлиб, отрядга 4 нафар ҳақ тўланадиган жамоат ишчилари бириктирилган. Насос соатига 0,5 литр ёқилғи сарфлаш ҳисобига “Чортоқсой”дан соатига 100 куба сувни тортиш қувватига эга.\n“Соҳибкор” МФЙ ҳудудида фаолият бошлаган “OYSTRES” МЧЖда ҳозирда ушбу маҳаллада яшовчи 35 нафар ишсиз фуқаролар “касбга ўқитиш” йўналишида амалиёт ўтамоқдалар. Амалиёт жараёнида тиббий ниқоб ва бошқа шахсий ҳимоя воситалари ишлаб чиқарилмоқда. Туман Бандликка кўмаклашиш маркази жамғармаси маблағлари ҳисобидан ҳар бир ўқувчи 2 ойга 478 248 сўмдан стипендия билан таъминланган бўлса, Ойқирон маиший хизмат касб-ҳунар коллежидан жалб этилган 2 нафар ўқитувчига 2 605 110 сўмдан жами 5210 520 сўм тўлаб берилади. Ўқишни тамомлаб, серитификатга эга бўлган тайёр кадрлар шартномага мувофиқ “OYSTRES” МЧЖда фаолиятларини давом эттирадилар.\nШунингдек, ушбу ҳудуд аҳолисини иш билан таъминлашга ҳисса қўшаётган “Мега голд текстиль сервис” МЧЖ фаолияти билан ҳам танишилди. 35 нафар ишчи-ходим меҳнат қилаётган ушбу кичик корхонада мавсумий кийим-кечаклар, мактаб ўқувчилари учун формалар ва бошқа маҳсулотлар карантин талабларига тўлиқ амал қилинган ҳолда ишлаб чиқарилмоқда.\n← Чортоқ туман давлат хизматлари марказининг янги биноси фойдаланишга топширилди\nЖамиятнинг маънавий даражаси аёлга бўлган эътибор билан ўлчанади. →\nДАВЛАТ ВА ЖАМИЯТ ҚУРИЛИШИ тизимининг барча йўналишларида ўзгаришлар бўляпти\nIyun 24, 2020 Iyun 25, 2020 Chortoq Haqiqati\nMay 1, 2021 May 1, 2021 Chortoq Haqiqati\nТадбиркорлик, янги иш ўринлари яратиш бўйича Чортоқ намуна бўлади\nOktabr 6, 2020 Oktabr 6, 2020 Chortoq Haqiqati


Тайсон Фьюри Уайлдер билан жангни бекор қилмоқчи\n27 август, 2018, 10:20\nФьюри ўтган ҳафта чемпионлик камарига собиқ даъвогар Франческо Пьянетани мағлуб қилган эди\nТаниқлик шарҳловчи Дэн Рафаэль сўзларига кўра, супер оғир вазн тоифасининг собиқ жаҳон чемпиони Тайсон Фьюри (27-0, 20 КО) ушбу вазнда WBC камари соҳиби Деонтей Уайлдер (40-0, 39 КО) билан жанг қилишни истамаётир.\n– Бу жангда Уайлдер фаворит бўлади. Фьюри ҳам имконият борми? Албатта, аммо сўнгги вақтларда Фьюрининг энди буни рад қилаётганини эшитдим. Менга унинг жамоасида аъзолардан бири бу ҳақда айтди, – дея Рафаэлнинг сўзларини келтиради ESPN нашри.\nТайсон Фьюри уч йиллик танаффусдан сўнг 2018 йил июнда фаолиятини қайта бошлаган эди. Бу жангда у Сефер Сеферини мағлуб қилди.\nЎтган ҳафта эса у чемпионлик камарига собиқ даъвогар Франческо Пьянетадан ишончли тарзда устун келди. Шундан сўнг британиялик боксчининг промоутери кейинги жангни Деонтей Уайлдерга қарши ўтказишини маълум қилган.\n"Тhe Ring" журнали талқинида йилнинг энг яхшилари маълум бўлди.


Трампнинг собиқ меҳмонхонаси портлатилди(фото) — Sof.uz\nТрампнинг собиқ меҳмонхонаси портлатилди(фото)\n18.02 22:15 820 Жаҳон\nНю-Жерси штатининг Aтлантик-Сити шаҳрида AҚШнинг собиқ президенти Доналд Трампга тегишли бўлган 39 қаватли казино ва Трумп Плаза меҳмонхонаси портлатилди. Портлаш видеоси маҳаллий nj.com порталининг YouTube'каналига жойлаштирилди.\nШаҳарнинг кўплаб аҳолиси машҳур бинонинг бузилишини кўриш учун келгани айтилмоқда.\nПорталнинг таъкидлашича, муассаса 1984 йил май ойида очилган ва шаҳардаги ўнинчи казинога айланган, аммо у 2014 йилда ёпилган. Муассаса ёпилиши сабабли минглаб одамлар ишсиз қолган эди. Казино 2016 йилда фаолиятини бутунлай тўхтатгандан сўнг, унга эгалик Trump Entertainment Resorts'дан Icahn Enterprises'га ўтган эди.


Ижтимоий тармоқларда "Beeline"нинг "KetmonGo" хизмати танқид остига тушди\n23 январ 2021, Тошкент вақти: 10:14\nBeeline Ўзбекистон 2016 йилнинг 5 декабрь куни ўз мижозларига "KetmonGo" деб номланган ўйин иловасини тақдим этди. Ўзбекистон президентлигига номзодлардан бирининг фамилияси Кетмонов бўлгани боис¸ бундай илова ижтимоий тармоқларда айни шу номзод устидан кулиш сифатида эътирозга учрамоқда.\nFacebook ижтимоий тармоғидаги "Потребитель плюс. Постим всё, что запрещено в группе Потребитель.уз" гуруҳида Ўзбекистонда иш юритаётган Beeline мобил операторининг "KetmonGo"деб номланган хизмати кенг тарзда муҳокама қилинмоқда.\nBeeline Ўзбекистон мобил оператори ўз мижозларига "KetmonGo" хизматини тақдим қилар экан, ушбу хизматдан фойдаланиш учун махсус ўйин иловасини юклаб олиш лозимлигини SMS орқали билдирди.\nBeeline Ўзбекистон ширкати расмий сайтидаги эълонда ëзилишича¸ "KetmonGo" ўйин иловасида 2016 йилнинг 5 декабридан 29 декабирига қадар энг кўп кетмон йиққан мижоз iPhone 7 смартфонини ютиб олиш имконига эга бўлади.\nШунингдек, кетмонлар мавзусига талуқли "Uchar ketmon" деб номланган яна бир мобил ўйин иловаси 2014 йилда App Store Ўзбекистон мобил бозорида юклаш сони бўйча узоқ вақт мобайнида 1-ўринни эгаллаб турган.\nИжтимоий тармоқларда бўлиб ўтаётган қизғин муҳокамаларга кўра, ўзбекистонликлар ушбу хизматни бўлиб ўтган президентлик сайловига боғлар экан ва шу туфайли “ахлоққа зид” деб тез-тез танқид қилмоқда.